Мин хәбәрһеҙ юғалманым » "Йәшлек" гәзите\nГазета "Йәшлек" » Әҙәбиәт » Мин хәбәрһеҙ юғалманым\nМин хәбәрһеҙ юғалманым\nИл өҫтөнә ябырылған афәт Хәйривараны ла урап үтмәне. Ажарланған ғәрәсәт ише ҡотолғоһоҙ ҡосағына ҡыҫып, башҡа миллионлаған яҙмыштар ыңғайына өйрөлтөп-әйләндереп алды ла китте. Хәйер, ул нисек урап үтһен инде? Илдә йәшәгән һәр кем ватанының киҫәксәһе лә. Бер бөтөн кисергән мәлдә киҫәксә ситтә ҡала аламы?\nҠустыһы Ғилмитдин менән улар тап булышты. Байтаҡҡа алданыраҡ киткән туғаны Әлкәлә хәрби әҙерлек үтеп ята икән. Уйламағанда юлдары киҫешеүгә ҡыуанып бөтә алмаған ағай-эне, форсатын тура килтереп, фотоға төштө. Төшөүен-төштөләр, ә ошо осрашыу улар өсөн һуңғыһы икәнлеге баштарына ла инеп сыҡманы. Улар һуғышҡа китеп барһа ла, үлер өсөн бармай ине...\nҺөйләшеп һүҙҙәре бөтмәгән, бер-береһенә ҡарап танһыҡтары ҡанмаған (әйтерһең дә, ун йыл күрешмәгәндәр!) Хәйривара менән Ғилмитдин ауылдың иң абруйлы, иң хөрмәтле кешеләре булды. Береһе, ҡустыһы – уҡытыусы, икенсеһе ауыл советы сәркәтибе ине. Һуңғараҡ эшкә сымыры, ипле, яңыса фекерләй белгәнен, йыйнаҡлығын күреп, ағай кешене район үҙәгенә саҡырып алдылар.\nНөғәмәнов ер эштәре менән шөғөлләнде. Эшмәкәрлеге ҡатмарлы осорға тура килһә лә, вазифаһына намыҫ менән ҡараны. Колхоздар менән совхоздарҙың яңы тыуып ятҡан сағы. Ул яҡтан да, был яҡтан да ҡыҫымға алыусылар күп булды: һәр кемгә яҡшыраҡ, уңдырышлыраҡ ер кәрәк. Әле хәтерендә, бер мәл Мәскәүҙең тура үҙенә буйһонасаҡ «Заготскот» селтәрен булдыра башланылар. Уның арыу ғына ҙур бер филиалы районда ла ойошторолдо. Яҡшы яҡтан үҙен күрһәтеп ҡалырға теләгәндер инде, райкомдың беренсе секретары Хәйривараны шунда уҡ «порука»ға алды. Ул «Заготскот» өсөн көтөүлек биләмәләрен ҡаралғандан күберәк бүлдереп, аҙыраҡ күрһәтергә самаланы һәм бөтөнләй икенсе, ҡара тупрағы боҫрап ятҡан урындан. Өлкән-өлкән түрәләр бит мәркәздең үҙенән килеп ҡараясаҡ.\nХәйривара тейешле ергә барғанда ысын-ысындан оло мәжлес ойошторолғайны. Һимеҙ-һимеҙ тәкәләр һуйылған, төрлө эсемлек тулып ултыра. Торғаны һабантуй инде. Бындайҙы күп күргән тәжрибәле белгес шунда уҡ аңлап алды: тимәк, уны һатып алырға теләйҙәр. Һәм ул, йыйында туҡталып тормаҫтан ғына, үҙ эштәрен бөтөрҙө лә, ҡайтты ла китте. Ерҙәр тәғәйен урындан һәм тейешенсә кимәлдә бүленде. Аҙаҡ, биләмәләр яңылыш үлсәнгән, тигән ялыу буйынса Өфөнән комиссия килеп йөрөнө, әммә Нөғәмәновтың эшендә бер хилафлыҡ та тапманылар. Әлеге осраҡтан һуң «беренсе» Хәйривараға ҡырын-мырын ҡарап, теш ҡайрар булды. Мутлыҡтары өсөн урынынан осоп киткәнсе. Уның ҡарауы, ер белгесенең намыҫы таҙа ҡалды. Заманына күрә юғары ғына дәрәжә биләгән утыҙ ике йәшлек ир өҫтөнән шунда уҡ тағы ялған донос яҙыусыһы табылды – ил буйлап 1937 йыл атлай ине. Хәйривара ниндәйҙер мөғжизә менән үҙен-үҙе яҡлап ҡала алды. Шуның арҡаһында береһенән-береһе бәләкәй өс баланы – атайһыҙ, ҡатыны Фәүзиәне ирһеҙ ҡалыуҙан ҡотҡарҙы. Әлеге шул аҡылы инде. Зиһене етеңкерәмәй, бер генә яңылыш һүҙ ысҡындырып, яҙа баҫтымы – башы Себергә китә ине. Ярай әле Себер менән генә ҡотолһаң...\nӘ һуңынан... һуңынан, тормоштар шөйлә матурланып, донъя рәхәтлеген күрә башлағанда, бөтә өмөттәрҙе селпәрәмә килтереп, йәшәйештәрҙе баштүбән әйләндерә һуҡҡан тәреле яу ябырылды һәм аяуһыҙ ҡан ҡойош башланды. Яман ҡырылышта береһенән-береһе ҡеүәтлерәк дәүләттәр генә бәрелешеп ҡалманы, ҡитғаға ҡаршы ҡитға сыҡты. Ете йылға һуҙылған әлеге ҡапма-ҡаршы тороуҙың ниндәй эҙемтәләргә килтерәсәген әле бер кем дә әйтә алмай ине...\nАуылдаштарының байтағы һалдат шинеле кейергә өлгөрһә лә, Хәйривараны саҡыртыуҙы, ни сәбәптәндер, һуҙа килделәр. Һәм бына, ниһайәт, 1941 йылдың декабре баштарында уға ла ҡағыҙ тотторҙолар. Өйөнән сығып китеүгә өс көн тигәндә ул инде һуғыштың ҡайнап торған урынында. Ғәжәп, башҡаларҙың китеүен ауыр кисергән ир был юлы хатта иркен һулап ҡуйҙы. Юғиһә ярты йыл эсендә тол ҡалырға өлгөргән йәп-йәш ҡатындар, һуғыштан имгәнеп ҡайтҡан яугирҙар ҡырын-мырын ҡарай башлағайны. Йәнәһе, ҙур түрә булғас ни, һуғышҡа ла бармай ята. Эй-й, был әҙәми зат! Үҙенән башҡаға саҡ ҡына ла һәйбәтерәк булмаһын – күрә алмай башлай. Заман-ҡоролошона күрә кешеләр ҙә шулай аҙамы икән әллә?\nШундай көнсөлдәрҙең береһе райсоветта эшләне. Эшләне тип, үҙенең ҡулынан йүнле бер эш килмәй, фекерләү яғы ла самалы ғына, ә белемле булып ҡылана. Етмәгән аҡылын башҡаларға өйрәтеп булаша. Бына ошоноһо иң ҡурҡыныслыһы ине. Өҫтәүенә, үҙенән хәмер еҫе китмәне. Ҡыҫынҡы ғына кабинетта бергә ултырғанғамы, мәңге баҫалҡы холоҡло Хәйривара тирәһендә уралыр ине. Бөтөн нәмәһен унан эшләтеп алыр ҙа, күрҙегеҙме ағайығыҙҙы, тигәндәй, күкрәк киреп йөрөй торғайны. Нисек итеп шул башһыҙ әҙәм райсовет һынлы райсоветҡа эшкә урынлаша алды икән? Ошо һорауҙы Хәйривара үҙ-үҙенә йыш ҡына бирер булды. Барыһы ла асыҡланғанға тиклем.\nХәйер, ул бәндә власть органдарына нисек килеп ингән, шул рәүешле еңел генә осоп китте. Әлеге шул аңралығы сәбәпсе инде. Өфөнән килһә лә, ябай ғына кейемле оло вәкилде коридорҙа әселе-сөсөлө һүҙҙәр менән һүгеп ташлаған. Танымайса. Мәңге иҫерек булғас ни. Ауыл кешеһе тип уйлаған, күрәһең. Ауылдан килгәндәр менән һәр саҡ шулай ҡылана торғайны. Аҙаҡ: «Кем икәнлеген белдерһәң була инде», – тип Хәйривараға үпкәләп маташты. Әйтерһең дә, вәкил килгәндә ул уның еңенән тартып торорға тейеш булған. Ҡыҙыҡ кешеләр була бит. Ҡыҙығын-ҡыҙыҡ, Хәйривара һиҙемләне, теге уҫал ниәт менән яҙылған шикәйәт тә тап ошо әҙәмдең эше булды. Ит изгелек – көт яуызлыҡ. Шулай ҙа һуңынан белде: сәрхүш әҙәм райсовет башлығының бажаһы икән, ҡәһәрең. Бер туған. Бына шулай, йәмәғәт эшенә зыян килһә-килһен, тик бажа нужа күрмәһен...\n– Старшина Нугаманов! – Баянан бирле батальон ат-ужаһын рәтләп булашҡан Хәйривараның ауыр уйҙарын талапсан тауыш бүлдерҙе. Комбат икән.\n– Старшина, обоздар кискелеккә әҙер булырға тейеш. Эңер төшөү менән ҡуҙғалабыҙ. Яҡты күҙҙә өлгөрөп ҡалығыҙ.\n– Так точно, өлгөрәбеҙ! Йөктәр инде тейәлеп бөткән тиерлек.\n– Яҡшы, һәр ваҡыттағыса, һынатмаҫһығыҙ тип ышанам.\nТөптән ныҡ, яурынтаҡ, саф башҡорт ҡиәфәтле, осҡор ҡарашлы батальон старшинаһы Нөғәмәнов йәшкә үҙенән күпкә кесерәк командирының йылы мөнәсәбәтенән ҡәнәғәт ҡалды. Уларҙың ҡаты бәрелештәрҙә шаҡтай ҡаҡшаған хәрби часы Тула ҡалаһы янында тора. Сит ерҙәрҙе анһат ҡына ҡулға төшөрмәксе булып ымһынған фашист илбаҫарҙары хәҙер, сасҡау һыуыҡтар өтә башлағас, яҡшы аңлай: йә беҙ советтарҙы, йә улар беҙҙе. Өсөнсөһө бирелмәне. Шуның өсөн дә йән-тән аямай алға – Мәскәүгә ынтыла. Советтарҙың баш ҡалаһы аша ғына, күренеп тора, ә ниндәйҙер бер Тула уларҙың юлында тамаҡҡа арҡыры торған һөйәк ише. Маңлайға-маңлай күпме тапҡыр һөжүм итеп ҡараһалар ҙа, ала алманылар. Әле бына һуңғы көндә генә, нисектер, тыныслана төшкән һымаҡтар. Әллә төңөлә барыуҙары шулмы? Бәлки, берәй этлек уйлайҙарҙыр?\nҠасандан көтөлгән контрһөжүмдәре һаман башланмай ҙа башланмай. Мәскәү һынлы Мәскәүҙе ҡалдырырға йыйынмайҙарҙыр бит инде. 1812 йылда, ярай, ғәскәрҙе һаҡлап ҡалыу хаҡына баш ҡаланы биреп ҡотолғандар. Заман башҡа – заң башҡа, хәҙер бит заманалар икенсе. Бөтөнләй икенсе. Гитлер һиңә Наполеон түгел, Мәскәүҙе бер ҡулға төшөрһәме...\nКөн үҙәге ауышҡанда борсолоуы ҡаҡса йөҙөнә сыҡҡан комбат ҡулы аҫтындағы командирҙарҙы блиндажына йыйҙы.\n– Иптәштәр! – Эске хәүефтән тоноҡлана төшкән баҫалҡы тауыш менән һүҙ башланы, – иптәштәр, әҙер булығыҙ, һеҙгә үтә лә яман хәбәр еткерергә мәжбүрмен: беҙ ҡамауҙа ҡалғанбыҙ. Оборона тотҡан арала немецтар беҙҙе ике яҡлап урап үткән. Күршеләр, тимәк, сыҙамаған.\nЙыйылыусылар бер-береһенә ҡарашып ҡуйҙы. Ҡараштарҙа аптырау ҡатыш көҙөк, хатта бер аҙ ҡурҡа төшөү ғәләмәте лә сағыла ине. Әммә төшөнкөлөккә бирелеү тойолманы. Ошоно үтә күреп торған тәжрибәле майор иркен һуланы. Утлы ҡулсаға эләгеүҙәре хаҡында ул, уратып-суратып тормайынса, юрый тураһын әйтте, буғай. Һынап ҡарамаҡҡа. Хәҙер белде: командирҙары һынатмаясаҡ. Улар өсөн күңеле тыныс. Юғалып ҡалмаған командирҙың яугирҙары ла һынатмаҫ.\n– Мин әле генә ҡәтғи фарман алдым, – комбат һүҙен дауам итте, – ул фарман буйынса беҙ, данлыҡлы Ҡыҙыл Армия боецтары, бер нимәгә ҡарамайынса ҡамау ҡулсаһын өҙөп сығырға тейешбеҙ. Бөгөн үк! Иртәгә һуң буласаҡ. Һорауҙар?\n– Иптәш комбат, рөхсәтме? – Таушалған бушлатын рәтләй-рәтләй, аяҡ үрә баҫҡан Нөғәмәновтың йөҙө хәстәрле ине, – ә обоздар менән нисек итербеҙ? Юлһыҙ ерҙә машиналар үтә алмаясаҡ.\n– Үтә алғансы барырбыҙ.\n– Ә артабан?\n– Старшина, көн элгәре паникаға бирелмәй торайыҡ, мәле еткәс, күҙ күрер. Тағы һорауҙар булырмы? Башҡаса һорауҙар юҡ, – батальон командиры, бер аҙ тынып торғандан һуң, тағы һүҙ башланы. Был юлы уның тауышы тантаналы ишетелде:\n– Бөркөттәрем минең! Һеҙҙең менән миңә утты ла, һыуҙы ла кисергә тура килде, әжәл күҙенә тура ҡараған мәлдәр аҙ булманы. Шөкөр, һынатманығыҙ. Был яғына ла шулай булыр, тип уйлайым. Уйлайым ғынамы – ышанам. Ошоғаса теләһә ниндәй ауырлыҡ алдында ла ҡаушап ҡалманығыҙ. Үҙегеҙҙе ысын совет һалдатынса тоттоғоҙ. Әммә хәл ҡырҡыулаша. Иманым камил, алда торғандар янында сүп һымаҡ ҡына булып тойоласаҡ. Мин быны һеҙҙе ҡурҡытыр өсөн әйтмәйем. Ҡамауҙа ҡалыу – уйын эш түгел. Бында йә йырып сығаһың, йә...\nКомбаттың, мәле еткәс, тигәне үҙен оҙаҡ көттөрмәне. Боеприпас тейәлгән өс, тыңҡыслап аҙыҡ-түлек тултырылған ике машина ҡарҙы йырып алыҫ бара алманы. Ярты саҡрым ер үттеләрме-юҡмы, бүҫкәләренән көрткә сумдылар ҙа ҡатып ҡалдылар. Ни алға, ни артҡа китә алмайҙар. Әйтерһең дә, элек-электән ошонда торғандар. Уларҙы хәҙер урындарынан ҡуҙғатыу тураһында һүҙ ҙә булыуы мөмкин түгел ине. Ныҡлап һеңделәр.\n– Обоздарҙы яндырырға-а! – Командирҙың ошо фарманы хөкөм ҡарары кеүегерәк яңғыраны, – артабан үҙебеҙ генә китәбеҙ.\n– Иптәш майор, яраған эш булырмы? Обоздарҙы әйтәм, – Нөғәмәнов шунда уҡ тегенең ҡаршыһына килеп баҫты.\n– Башҡаса нимә тәҡдим итә алаһың, старшина?\n– Шул көйө ҡалдырып киткәндә? Урын төпкөл, урман ҡараңғы. Немецтар, бәлки, бында килеп тә сыҡмаҫ.\n– Мин һине аңлайым, Нугуманов, – комбат ауыр көрһөндө, – старшина булараҡ, мөлкәт өсөн борсолаһың, сөнки һин яуаплыһың. Үҙемдең дә йән әсей: һалдатҡа ашау наҡыҫ, боеприпас етешмәгәндә күпме дәүләт харап була. Әммә ниндәй хәлдә ҡалғаныбыҙҙы күреп тораһың. Шуның өсөн мин һине әлеге яуаплылыҡтан азат ҡылам. Һине бер кем дә хөкөм итмәҫ.\n– Шулай ҙа...\n– Был – приказ, старшина! Һин бит хәрби кеше.\n– Әлбиттә, армияла приказ менән көллөһөн дә эшләтергә була. Бигерәк тә бөгөнгө кеүек хәрби осорҙа, – Хәйривара, эстән ярһып барһа ла, тыштан тыныс булырға тырышты, – ләкин, иптәш майор, бынауындай мөлкәт өсөн баштан һыйпамаҫтар. Унан, кешелеклелек тигән нәмә лә бар бит әле.\nБатальон командиры ошо урында уйға ҡалды. Шунан:\n– Конкретно нимә тәҡдим итәһең һуң, старшина? – тип ныҡыш һалдаттың арҡаһынан ҡаҡты.\n– Мине обоздар янында ҡалдырығыҙ, – булды яуап.\n– Һин үҙ аҡылыңдамы, Нугаманов?\n– Так точно, иптәш комбат! Үҙ аҡылымда һәм барыһын да үҙ ихтыярым менән эшләйем.\nАптырай төшкән майор, был ысынлап әйтәме, әллә герой булып ҡылана ғынамы, тигән һымаҡ, Хәйривараның ут сәскән йәшкелт күҙҙәренә төбәлде. Ул күҙҙәрҙә яһалма геройлыҡтың тамсыһы ла юҡ ине. Барыһы ла ихлас күңелдән һәм ысын йөрәктән! Ә ҡараш! Ҡараш һуң ниндәй! Бөркөт ҡарашлы тип, әлбиттә, ошондайҙарға әйтәләр. Бындай ҡараш хужаһын бер ниндәй бойороҡ менән дә, өгөт менән дә һындырып булмаясаҡ, комбат, әле килеп, ошоно аңланы.\nСтаршина ҡәтғи рәүештә ҡаршы булһа ла, батальон командиры уның менән тағы ике һалдатты ҡалдырырға ҡарар ҡылды. Ғәҙәти булмағанса, һалдаттарҙы Хәйривараның үҙенә һайлап алырға рөхсәт ителде. Ләкин ул һайлап торманы, теләктәре булғандарҙы үҙ иркенә ҡуйҙы. Ҡалыусылар ун туғыҙ йәшлек сая башҡорт егеттәре Лоҡман менән Солтан ине.\n– Яҙмышты һынама, Нугаманов, машиналарға алдан уҡ шартлатҡыстар ҡуйығыҙ. Барыһына ла. Ишетәһеңме? Бәрелешкә инергә артыҡ тырышып тормағыҙ, был мәғәнәһеҙлек. Дошман күренеп ҡалыу менән обоздарҙы... Хәйер, һиңә өйрәтәһе түгел, үҙең беләһең...\n– Есть шартлатҡыстар ҡуйырға! – Старшина Нөғәмәнов майорға башлағанын әйтеп бөтөрөргә ирек бирмәне.\nХәтәр осоноп ҡалған булһа ла, шартлатҡыстарҙы урынлаштырғанда Хәйривараның йөрәге әрнене: шулай уҡ ошо хәтлем әйбер тиктомалға күккә осормо икән ни? Быға юл ҡуймаҫҡа кәрәк ине лә, нисек килеп сығыр... Булдыра алырмы? Тырышырға, снарядтар менән аҙыҡ-түлекте һаҡлап ҡалыу хаҡына мөмкин булғандың барыһын да эшләргә кәрәк. Ә, бәлки, мөмкин булмағанын да. Ҡоралы ла, аҙығы ла яҡын киләсәктә кәрәк буласаҡ. Ныҡ кәрәгер. Бына контрһөжүм башланһын әле...\nҺиллек хөкөм һөргән урман эсендәге тейелмәгән ҡар өҫтөндә батальон үткән юл ярылып ята. Ошоноһо – әлеге мәлдә иң кәрәкмәгәне һәм эсте бошорғаны. Бына ҡасан ул, ирекһеҙҙән, тиҙерәк күҙ асҡыһыҙ буран күтәрелеүен теләйһең. Уныһы ла бит кисә генә һепертә ине, бөгөн килеп баҫылды ла ҡуйҙы. Һепертеп кенә эҙҙәрҙе күмеп киткәндәме. Немецтар был урынға тығылып та тормаҫ ине.\n– Һеҙ инде батальон артынан китһәгеҙ ҙә була. – Миналарҙы урынлаштырып бөткәс тә старшина һалдаттарҙы ошо һүҙҙәр менән шаҡ ҡатырҙы.\n– Нисек инде, китһәгеҙ ҙә була? – Ғәләмәт һонтор Солтан ҡуңыр күҙҙәрен селт-селт йомғослап алды, – ә һеҙ? Беҙҙе бында, иң һуңғы ҡурҡаҡ ише, посты ташлап ҡасыр өсөн ҡалдырҙылармы?\n– Юҡ инде, рас ышаныс белдергәндәр икән, ахырғаса һинең менән булырға тейешбеҙ, Хәйривара ағай, – Лоҡман һалдаттың саф башҡортсалап өндәшеүе сәйер генә тойолдо. Шул арала урыҫ телмәренә күнегеп тә барыла, ә. – Беҙ бит хәрби ант биргән.\n– Эй-йе, антҡа хыянат – енәйәттәрҙең иң ауыры. Шулай ҙа... Һеҙ бит әле йәштәр. Һеҙгә йәшәргә лә йәшәргә. – Утыҙ етенсе йәшен ҡыуған Хәйривараға әле егермеләре лә тулмаған егеттәр ихлас күңелдән йәл ине.\n– Юҡ, тинек бит инде. – Был юлы Лоҡман руссалап әйтте.\nСолтан, нисек инде иптәшеңде яңғыҙын ҡалдырып ҡасырға мөмкин, етмәһә, командирҙы, тигән кеүек аңшайып торҙо, ахырҙа:\n– Старшина, өгөтләп маташма, беҙ һине ташлап бер ҡайҙа ла китмәйбеҙ, – тип ҡырт киҫте.\nӨсөһөнөң дә күңелендә ауыр тойғо ҡалдырған йәпһеҙ һөйләшеү ошо рәүешле осланды.\nЯҡын тирәне әйләнеп, урынға разведка яһанылар. Алдарында асылған хәл-күренештәр ҡыуанырлыҡ түгел ине. Шыйыҡ, шуның өсөн ышанысһыҙ ағаслыҡ эсендәге бәләкәй генә, ҡыҫынҡы аҡлан уртаһында ҡатып ҡалған машиналар әллә ҡайҙан: «Беҙ бында!» – тип ҡысҡырышып тора. Уларҙың дошман күҙенә салынмай ҡалыуы хаҡында хыялланаһы ла түгел. Ошо арҡырыһы-буйы бер нисә тиҫтә метр асыҡлыҡта үлемесле алышҡа инергә тура киләсәк. Үлемесле алышҡа. Немецтар уларҙы шәйләгән хәлдә, нисек кенә теләмәһәң дә, башҡаса сиселештең булыуы мөмкин түгел. Ярҙам көткәндәй урын юҡ. Барыһы Мәскәүҙе һаҡларға йәлеп ителгән. Бөтә ил баш ҡаланы ҡурсалағанда өс һалдат менән биш машина йөк нимә ул?! Сүп! Диңгеҙ эсендәге тамсы! Шулай ҙа диңгеҙ әлеге тамсыларҙан йыйыла. Белеп эш иткәндә, өс кеше лә көс. Ҙур еңеү тураһында хыялланғанда ла үҙ ғүмереңде ҡиммәтерәк хаҡҡа...\nАна, дошман әле күренмәй ҙә, ә Хәйривара әллә нимәләр уйлай башланы.\nАрыраҡ, тәрән йыраҡа ашаһында ҡыйралған танкылар тулып тора. Беҙҙекеләр менән немецтарҙыҡы буталып бөткән. Уларға күҙҙәрен ҡыҫа биреп ҡарап торған старшина Нөғәмәнов ҡәнәғәт ҡалды: шунда ла тимер дәжжәлдәрҙең аҡ тәрелеләре күберәк. Байтаҡҡа күп. Танкыларҙың ҡай берҙәре һаман быҫҡый. Күңел болғандырғыс көйөк еҫенә ҡарағанда, уларҙың эсендәге кешеләр яна.\nҺай ғына окоптар янына барып сыҡҡан өсәүҙең иҫ-аҡылы китте: үлектәрҙән бында баҫыр урын юҡ ине. Был урында, бәләкәй генә ҡалҡыулыҡ өҫтөндә, сит-ят ерҙәргә ымһынып килгән фашист ҡалдығы менән тыуған иле хаҡына таш ҡая булып торған совет һалдаттары боғаҙ сәйнәшкән. Бында ҡан йылға булып аҡҡан. Ошо рәүешле күпме дауам итер? Кемкемде? Хәйер, был һорауҙың булыуы ла мөмкин түгел. Ана, Сталин: «Беҙҙең эш – тоғро, беҙ еңәсәкбеҙ!» – тине бит. Ул булмаҫтайҙы һөйләп тормаҫ.\n(Дауамы киләһе шәмбе һанында).\nСығыу ваҡыты 14-08-2010, 14:33 | Ҡаранылар: 1238


Баш ҡала студияһы «Арт Вижн» халыҡ-ара конкурсының финалына сыҡты // Мәҙәниәт | новости башинформ.рф\nБаш ҡала студияһы «Арт Вижн» халыҡ-ара конкурсының финалына сыҡты\n11:41, 7 сентября 2016 Мәҙәниәт\nӨФӨ, 2016 йыл, 7 сентябрь. /«Башинформ» мәғлүмәт агентлығы, Ләйлә Аралбаева/.\nӨфөнән «ShowTime» студияһы «Арт Вижн» халыҡ-ара конкурсының финалына сыҡты. Республика вәкилдәре «Мәскәү фабрикаһы» эшен тәҡдим итә.\n23-27 сентябрҙә «Круг Света» VI Мәскәү халыҡ-ара фестивале барышында 17 илдән бөтәһе 49 ҡатнашыусы үҙҙәренең эше менән таныштыра. Еңеүселәрҙе донъяла танылған яҡтылыҡ дизайнеры Патрик Вудрофф етәкселегендәге халыҡ-ара жюри билдәләй. «Арт Вижн» конкурсы майҙансыҡтарына инеү бушлай.\nКонкурста компьютер графикаһы, видео төшөрөү, аудиовизуаль тәьҫир һәм күләмле проекциялар буйынса белгестәр ҡатнаша. Сара йылдан-йыл күберәк ҡатнашыусыларҙы һәм тамашасыларҙы йәлеп итә. «Арт Вижн» өс номинацияла Ҙур театр алдында, Халыҡ хужалығы ҡаҙаныштары күргәҙмәһенең төп павильонында, «Известия Hall» концерт залында ойошторола.\nАлты йыл эсендә конкурс ҙур халыҡ-ара ваҡиғаға әүерелде. Ҡатнашыусыларҙың эштәре төрлө. Сара ғаризаларҙың дөйөм һаны буйынса (26 илдән 121 ғариза) былтырғы рекордты уҙып китте. Быйыл ойоштороусылар 31 илдән 156 ғариза ҡабул иткән.


Ләззәтен той донъяның! » журнал Башкортостан кызы | Башҡортостан ҡыҙы журналы\nЖурналыбыҙҙы уҡыусы ҡәҙерле дуҫтарыбыҙ!\nҮҙ эшен бирелеп, донъяһын онотоп башҡарған кешеләрҙе күргәнегеҙ бармы? Һушты алырлыҡ сәнғәт әҫәрҙәре тап шулай тыуалыр. Ундайҙарҙы үҙ тулҡынындағы кешеләр, тибеҙ. Мөкиббән, мауығып йәшәгәндәрҙе үҙ-үҙҙәренән сығарыуы ауыр. Рәхәт тулҡынына йолоп, йылыһына албырғатырға, хушландырырға һәләтлеләр эргәһендә күңел ирәүәнләнеп, офоҡтар яҡтырып киткәндәй. Улар тормоштоң һәр мәленең тәмен тойоп йәшәй, ҡабаланмай-ҡарһаланмай, үҙ эшен юғары оҫталыҡ менән үтәүҙе, гүйә, үҙенең төп бурысы, тәғәйенләнеше итеп алған.\nБыл кешеләр ғүмерендәге бәләкәй генә ваҡиға ла тотош байрамға әйләнә. Ҡояш байыуы, ай тыуыуы, таң һыҙылыуы, өйҙәге сәғәт текелдәүе, ғаилә ағзаларын бер өҫтәлгә йыясаҡ аш еҫе таралыуы, яҡындарының йән йылыһы, йылмайыулы ҡараштары, үҙенең бөгөнгө бәләкәй генә ҡаҙаныштары... Үҫтергән гөлөнөң көнгә наҙланып асҡан бәбәктәре... Тәмен тоям тип ҡапҡан алма киҫәгенең һуты бөтә тәненә шифа булып таралыуы. Битен иркәләүсе һыу тамсыларының күҙәнәктәренә йәшәү көсө биреүе... Һулаған һауаның, үпкәләрен тултырып, тынын иркенәйтеүе...\nӘ хәҙер һин дә ошо тормоштан, бөгөнгө көндән ләззәт алыу тулҡынына көйлән. Той... Күңелең төпкөлөнән ағылған нескә генә моңдо той. Ғәжәп бит, һин йәшәһен өсөн ата-бабаларың ут эсенән иҫән сыҡҡан, ҡурҡыныс ауырыуҙарҙы еңгән, үҙ-үҙен һаҡлау хисе, мөхәббәт, өмөт кеүек изге төшөнсәләр уларҙы ҡанатлы иткән һәм ошо еңеүҙәре арҡаһында был донъяла һин бар булғанһың. Той, арыған тәнеңә төн ҡараңғылығы ял, көс биреүен той. Кәйефеңде ҡырған, һине көсһөҙ, күрмәлекһеҙ итеп тойҙорған хистәрҙән арын. Көндән-көн һин иң тәүҙә үҙеңә оҡшай барыуыңды билдәлә. Был үҙеңдең тап ошолай итеп яратылыуыңа күнеү, тәүҙә үҙ-үҙеңде ҡабул итеү һабағын үҙләштереүең.\nҮҙен яратҡан кеше тирә-яғында, үҙе йәшәгән мөхитендә тәртип булдырырға, уны матурларға, уңайлыҡтар тыуҙырырға тотона. Ҡатын-ҡыҙ булған ерҙә таҙалыҡ аша йәм, ҡот инә. Ошо йылылыҡ эргәләгеләренең күңелен бөтәйтә, донъя матур, гүзәл, барыһы ла ғәҙел, түңәрәк тигән тойғо тап әсәй, гүзәл зат аша һеңдерелә. Матурлыҡ, йылылыҡ, күҙҙе иркәләр тәртип, өй эсендә бөхтәлек тыуҙыра белмәгәндәр ҡабаланып, бер туҡтауһыҙ ярышып, сабып, үҙен ошо ләззәттән мәхрүм итеп йәшәргә мәжбүр. Ә һин ашыҡма. Үҙеңдең донъяға, кешеләргә һоҡланып ҡарай белеү һәләтеңде үҫтер. Был да һиңә күктәр тарафынан бирелгән бүләк бит. Шул һине бәхетле, ҡанатлы, илһамлы итер. Ә ошо юғары хистәрҙән бөтәйгән күңел ғаләмдә нур, ҡот, изгелек, һөйөү арттырыр. Тормоштан йәм, тәм табып йәшә, ҡәҙерлем! Ләззәтен той донъяның! Шул ваҡытта ғына ул һиңә һөйкөмлө яғы менән асылыр!


Рәсәй һәм донъя хәбәрҙәре | ГТРК «Башкортостан» - Хәбәрҙәр | 114926\n18 сентября 2018 — 16:05 ГТРК «Башкортостан»\nРәсәй һәм Төркиә 15-се октябргә тиклем Сүриәнең Идлиб виләйәтендә хөкүмәт ғәскәрҙәре һәм ҡораллы оппозиция араһында махсус биләмә булдырырға һөйләшеп килеште. Владимир Путин менән Рәжәп Эрдоган араһындағы һөйләшеүҙәрҙең төп һөҙөмтәһе шунан ғибәрәт. Хәбәрселәр алдында сығыш яһап Рәсәй президенты килешеүгә аңлатма бирҙе.\nТөркиә етәксеһе Рәжәп Эрдоган билдәләүенсә, махсус биләмәне Рәсәй һәм Төркиә ныҡлы күҙәтеүгә ала. Рәсәй менән килешеү төбәктә гуманитар һәләкәттән ҡотолорға ярҙам итә, тине Рәжәп Эрдоган. Ике илдең оборона министрҙары Идлиб буйынса меморандумға ҡул ҡуйҙы. Сергей Шойгу әйтеүенсә, виләйәттә хәрби операция булмаясаҡ.\n2014-се йылда Украина өҫтөндә Воинг ракетаһын бәреп төшөргән “Бук” зенит-ракета комплексы Украинаныҡы булған. Был турала Рәсәй оборона министрлығы вәкиле белдерҙе. Ведомство йәшерен документтарға һылтанып ракетаның 1986 йылда эшләнгәне һәм һуңынан Украиналағы хәрби бригадаға тапшырылыуы тураһындағы хәбәр итте. Рәсәй оборона министрлығы мәғлүмәттәренә ҡарағанда, бригада террорға ҡаршы операцияла ҡатнашҡан. Министрлыҡ шулай уҡ Рәсәйҙә эшләнгән ракетаның Донбассҡа килтерелеүе тураһындаы видеороликтың ялған булыуын да иҫбатланы.\nГерманияның айырым ҡалаларында уң көстәр ҡаршылыҡ акциялары ойошторҙо. Афғанстандан килеүсе ике мигрант 22 йәшлек егетте үлтергәс илдә Меркель сәйәсәте менән риза булмаусылар артҡандан-арта.\nИбица аэропортында Мадридҡа осоусы пассажир терминал хеҙмәткәренең бер сумаҙанды асып әйбер урлауын видеоға төшөрөп алған. Был хаҡта лайнер экипажына хәбәр ителгәс, хеҙмәткәр ҡулға алынған.


Аҙна яңылыҡтары.Баш ҡалабыҙ был аҙнала бөтөнләй ҡараңғылыҡҡа сумды\nРеспубликаның энергия һатыу компанияһына йыйылған бурыс өсөн баш ҡала урамдары утһыҙ ҡалды. Бер үк ваҡытта ҡайһы бер светофорҙарҙың һүнеп тороуы водителдәргә оло мәшәҡәт тыуҙырҙы. Бынан тыш, 5 июндән электр транспорты менән дә ҡатмарлыҡтар килеп тыуасаҡ тигән хәбәр таралды.\nБыл видеояҙманы беҙҙең редакция ватцабына телевизор ҡараусы ебәргән. Кадрҙан күренеүенсә, Инорс биҫтәһе урамдары ҡараңғылыҡҡа сумған. Электр энергияһына бәйле бындай күренеш һуңғы көндәрҙә башҡа урындарға ла хас. Сөнки ҡаланың ҙур күләмдәге бурыстары өсөн энергия һатыу компанияһы ут биреүҙе туҡтатырға мәжбүр булған. Яҡтылыҡ биреүҙе кәметеү шунда уҡ юл-транспорт фажиғәләренең артыуына килтергән. Мәҫәлән, үлемесле аварияларҙың береһе Сельская Богородская урамында теркәлде. «Lada Granta» автомобиленең асфальт тигеҙләүсе катокка барып бәрелеүе һөҙөмтәһендә 42 йәшлек ҡатындың ғүмере өҙөлдө.\nХалыҡ шулай уҡ урамдарҙа йыш ҡына светофорҙар һүнеп тороуына ла ризаһыҙлыҡ белдерә. Ошо сәбәп менән төрлө урындарҙа автомобиль тығындары хасил булды. Килеп тыуған проблеманы ҡала властары шулай уҡ энергетиктарға бурыстарҙың йыйылыуы менән аңлата. Әммә ресурстар менән тәьмин итеүсе компания муниципалитеттарҙан айырмалы түләүҙәрҙе йылдар буйына көтөргә өйрәнмәгән.\nӨфөнөң электр транспорты өсөн дә 187 миллион һумдан ашыу бурысы йыйылған. Иҫәпләшмәгән осраҡта энергетиктар 5 июндән ут биреүҙе туҡтатасығын иҫкәрткән. Әммә бөгөн ҡала хакимиәте беренсе транш менән түләүҙәрҙең бер өлөшөн ҡайтарыуы тураһында белдерҙе. Шуға ла электр транспорты менән ҡатмарлыҡтар тыумаясаҡ, ти предприятие етәкселеге.\nҠала хакимиәте бурысты өлөшләтә булһа ла түләй башлауға ҡарамаҫтан, әле биш тиҫтәләп объектҡа ут биреү туҡтатылған. Шулай ҙа килеп тыуған проблема яҡын көндәрҙә тулыһынса хәл ителер тип көтөлә. Юғиһә, баш ҡаланың артабан да ҡараңғылыҡҡа сумыуы ихтимал.


Хәбәрҙәр: КЕМ ҠОТҠАРЫР\nПәйғәмбәребеҙ (салләллаһу ғәләйһи үә сәлләм) Недж өлкәһенә хәрби поход ойоштора. Походты тамамлаған яугирҙар бик арыған була, ә Мәҙинәгә ҡәҙәр оҙайлы юл үтәһе бар әле. Төш мәле, томра. Ҡыуаҡлыҡтар һәм ағас баҫҡан үҙәнгә еткәс, ялға туҡтайҙар. Сәхәбәләр, Пәйғәмбәребеҙ (салләллаһу ғәләйһи үә сәлләм) ял итһен өсөн, ағас күләгәһендә уға иң уңайлы урынды һайлай, ә үҙҙәре арыраҡ, күләгәлерәк урындарға урынлаша.\nЭҫелә, юлда йонсоған яугир-мосолмандар шунда уҡ йоҡлап китә. Пәйғәмбәребеҙ ҙә (салләллаһу ғәләйһи үә сәлләм) ҡуйы япраҡлы ағас аҫтына ята. Үҙенең ҡылысын ботаҡҡа элә лә, тиҙҙән йоҡоға тала.\nДошмандар йәшерененеп кенә мосолман ғәскәрен эҙәрлекләй. Улар өсөн уңайлы осраҡ була был. Араларынан Ғәүрәс исемле мөшрикте ебәреп, Пәйғәмбәрҙе (салләллаһу ғәләйһи үә сәлләм) үлтерергә теләйҙәр. Берәү ҙә һиҙмәҫлек итеп, Ғәүрәс һөйөклө Пәйғәмбәребеҙгә (салләллаһу ғәләйһи үә сәлләм) яҡыная. Ағаста эленеп торған ҡылысты ала һәм Аллаһ Илсеһенең өҫтөнә күтәрә. Шул ваҡыт Пәйғәмбәребеҙҙең (салләллаһу ғәләйһи үә сәлләм) мөбәрәк күҙҙәрен асҡанын күрә һәм һорай:\n- Әй, Мөхәммәт! Хәҙер кем һине минән ҡотҡарыр?\nПәйғәмбәребеҙ (салләллаһу ғәләйһи үә сәлләм) үҙен үлтерергә яҫҡынған дошманынан тамсы ла ҡурҡмайынса әйтә:\nПәйғәмбәребеҙҙең (салләллаһу ғәләйһи үә сәлләм) ныҡлы иманы, Аллаһҡа ҡаҡшамаҫ тәүәкәллеге мөшрикте хайран ҡалдыра. Уның ҡулынан ҡылысы төшөп китә. Төшөп барған ҡылысты эләктереп, Пәйғәмбәребеҙ ҙә (салләллаһу ғәләйһи үә сәлләм) үҙ сиратында һорай:\n- Яҡшы, ә хәҙер минән һине кем ҡотҡарыр?\nБулған хәлгә шаҡ ҡатҡан кеше әйтә:\n- Туҡта! Әле үк мине язалама!\nПәйғәмбәребеҙ (салләллаһу ғәләйһи үә сәлләм) һорай:\n- Аллаһтан башҡа илаһ юҡлығын һәм минең Аллаһ Рәсүле икәнемде таныйһыңмы?\n- Юҡ, танымайым. Әммә мин вәғәҙә бирәм: һиңә ҡаршы һуғышмайым һәм һинең менән һуғышҡан бер ниндәй ҙә төркөмгә ҡушылмайым, - тип яуап бирә теге.\nҒүмерен ҡыйырға килгән мөшрикте Пәйғәмбәребеҙ (салләллаһу ғәләйһи үә сәлләм) ебәрә.\nТауышты ишетеп, сәхәбәләр килеп етә. Уларҙың аптыраулы ҡарашы аҫтында мөшрик китә һәм оҙаҡламай күҙҙән юғала. Мәрхәмәтле һәм йомшаҡ мөнәсәбәт уны тетрәндерә. Дуҫтары янына әйләнеп ҡайтҡас, уның ауыҙынан шундай һүҙҙәр сыға:\n- Әле генә мин Иң Яҡшы Кешенән килдем.\n(Бохари, Йыһат, 84)


ДОСААФ-тың республика бүлексәһе Рәсәйҙә лайыҡлы урын биләй // Сәйәсәт | новости башинформ.рф\nДОСААФ-тың республика бүлексәһе Рәсәйҙә лайыҡлы урын биләй\n10:58, 15 июля 2010 Сәйәсәт\nКисә Рәсәй Президенты Хакимиәте Етәксеһе Сергей Нарышкин видеоконференция режимында илебеҙ граждандарын ҡабул итте.\nВидеокәңәшмәлә Башҡортостан Президенты Мортаза Рәхимов һәм БР Хөкүмәте Премьер-министры Раил Сарбаев ҡатнашты.\nӨфө мәктәптәренең береһенән 10-сы синыф уҡыусыһы Рафаэль Зарипов Башҡортостан ДОСААФ-ы ҡарамағындағы ике тапҡыр Советтар Союзы Геройы Муса Гәрәев исемендәге аэроклубты тергеҙеү һәм яңы авиатехника һатып алыуға, уны матди-техник яҡтан тәьмин итеүгә өҫтәмә аҡса бүлеү тураһында мәсьәлә менән мөрәжәғәт итте.\nСергей Нарышкин был һорауҙы Башҡортостан Президентына йүнәлтте һәм был проблеманы хәл итеүҙә республика ниндәй ярҙам күрһәтеүе тураһында һөйләүен һораны.\n— Бөгөнгө көндә ДОСААФ системаһын һаҡлап ҡалыу проблемаһы бөтә төбәктәрҙә лә киҫкен тора. Башҡортостанда уның тарҡалыуына юл ҡуйылманы, киреһенсә, һаҡлап ҡалынды, мөмкин булған тиклем ярҙам итергә тырышабыҙ. Беренсе сиратта, финанс менән тәьмин итәбеҙ, — тине Мортаза Рәхимов.\nПрезидент ДОСААФ-тың техник яҡтан яңыртылыуына айырым иғтибар бүлде. Бөгөн был көнүҙәк проблема, сөнки техника бик иҫкергән. Шуға күрә федераль үҙәктең ярҙамы ла кәрәк.\n— Беҙҙең ДОСААФ төбәк бүлексәһе Рәсәйҙә лайыҡлы урын алып тора. Республика бюджетынан быйыл ун миллион һум аҡса бүленде. Беҙ бының менән ни өсөн шөғөлләнәбеҙ? Сөнки киләсәгебеҙ ватансылыҡ рухында тәрбиәләнгән йәштәр ҡулында, — тип билдәләне Мортаза Рәхимов.\nБөтә Рәсәй ДОСААФ ижтимағи-дәүләт ойошмаһы рәйесе Сергей Маев, торлаҡ йорттар араһында урынлашҡан Муса Гәрәев исемендәге аэродромды күсереү мәсьәләһен беренсе сиратта хәл итергә кәрәклеге хаҡында әйтте. Ихтимал, ул тиҙҙән Өфө районының Ҡыҙылъяр ауылына күсерелер.\n— Республика етәкселеге менән берлектә был проблеманы хәл итербеҙ тип уйлайым, — тине видеоконференция ваҡытында Сергей Маев. Ул шулай уҡ Башҡортостан ДОСААФ-ының авиация паркы тәртипкә килтереләсәк, атап әйткәндә, быйыл ике вертолетты ремонтлау планлаштырыла, тип хәбәр итте.\nСергей Нарышкин Өфө аэроклубын тергеҙеү менән бәйле мәсьәләләрҙе контролдә тотоуҙы Рәсәй Президентының Волга буйы федераль округындағы Тулы хоҡуҡлы вәкиле Григорий Рапотаға йөкмәтте. Тулы хоҡуҡлы вәкил: «Был проблема киң таралған күренеш» тип яуап бирҙе.\n— Бөгөн Башҡортостанда ДОСААФ системаһына булышлыҡ итеү өсөн күп эшләнә, ләкин федераль үҙәк ярҙамынан тыш, был мәсьәләне хәл итеү һәм техниканы яңыртыу ауыр буласаҡ, — тине Григорий Рапота. Сергей Нарышкин уның фекере менән килеште.\n— Ысынлап та, был дөйөм проблема, шуға күрә был мәсьәләне бергәләшеп хәл итергә кәрәк, — тине Рәсәй Президенты Хакимиәте Етәксеһе.


Өфөлә халыҡ - ара телдәр фестивале үтте | ГТРК «Башкортостан» — Новости Уфы и РБ\n19 декабря 2019 — 22:47 ГТРК «Башкортостан»\nБашҡорт дәүләт университетында аҫаба халыҡтар телдәрен һаҡлауға, Башҡортостан Республикаһының — 100, вуздың 110 йыллығына арналған 7-се халыҡ — ара телдәр фестивале үтте. Сарала Башҡортостандан һәм Рәсәй төбәктәренән 436 делегат ҡатнашты. Сәләм биргән- мең сауаплы. Был егеттәр туған телдәрен өйрәнеп кенә ҡалмай, уның хозурлығын башҡаларға ла еткереү ниәте менән тел байрамына килгән. Республиканың ЮНЕСКО эштәре буйынса комитетының башланғысы менән аҫаба халыҡтар телдәре фестивале быйыл 7 се тапҡыр үткәрелә. Мәҙәни-ағыртыу сараһының төп маҡсаты донъялағы телдәрҙең төрлөлөгөн күрһәтеү.\nТелдәргә ҡарата ҡыҙыҡһыныу уятыу. Һәр кем үҙ милләтенә, теленә мәдхиә йырлай был байрамда. Сығыштар доклад формаһында ғына түгел, милли кейемдәрҙә, халҡының хазинаһы булған ауыҙ-тел ижады менән тулыландырылған. Тыуған илдән ситтә йыр-моңдар айырыуса ҡәҙерле тей йәштәр.Фестиваль сикәтрендә 15 секция ойошторолған. Унда донъяның 40-тан ашыу теле,замана шарттарында уларҙы өйрәнеү үҙенсәлектәре һәм телде популярлаштырыу алымдары тураһында һүҙ алып барылды. Быйыл телдәр фестивалендә республика вуздарынан ғына түгел, Башҡортостандың 22 ҡала һәм районынан уҡыусы балалар ҡатнашты.Телгә иғтибарҙы, ихтирамды бала саҡтан тәрбиәләү зарур. Туған телдәрҙе белеү – кешелек донъяһының талабы. Шулай булғас уны һаҡлауҙы һәр кем үҙенә маҡсат итеп алырға тейеш. Фестивалдә ҡатнашыусыларҙың фекеренсә, телдәрҙе өйрәнеү өсөн шарттар тыуҙырылған, уларҙы ҡулланырға ғына кәрәк.


«Киске Өфө» гәзитенең сайты - АТАЙЫМДЫ ҺАҒЫНАМ... - 2022 - Мәҡәләләр\nИҫтәлектәр - изге аманат\n- Бәләкәй булһам да, атайыма бәйле бала саҡ иҫтәлектәрем яңы ғына булған кеүек, - тип башланы ул үҙенең күңел түренән урын алған хәтирәләрен. - Дүрт йәш кенә булһа ла, уның мәжбүри хәрби хеҙмәттән ҡайтҡанын да хәтерләйем. Ул Украина тарафтарында, Житомир ҡалаһында хеҙмәт иткән. Һалдат хеҙмәтен тултырып, тыуған яҡтарына ҡайтам ғына тигәндә фин һуғышына ингәндәр. 1940 йылдың көҙөндә генә ауылға ҡайтты. Был көн әлегеләй күҙ алдында: командир һынлы атайым барыһы менән дә иҫәнләшеп сыҡты ла, иҙәнгә ҡуйған сумаҙанын асып, өләсәйемә (үҙенең әсәһенә) ваҡ ҡына ҡыҙыл сәскәле күлдәклек, миңә мәрйен, ботинка һәм көрән төҫтәге ойоҡтар алып бирҙе. Ҡәҙерле кешемдең бүләктәрен кейеп, әхирәтем Рәйсәгә күрһәтергә йүгергәнем әле генә булған һымаҡ.\nАрмияға тиклем тракторсыға, хеҙмәт осоронда водителгә уҡыған булған. Әммә эш һайлап торманы ул, ҡайҙа ҡушһалар, шунда тырышып эшләне. Ул ваҡытта ҙур ғаилә булып өләсәйемдәрҙә йәшәнек. 1941 йылда яҙғы сәсеүҙән мазут, май еҫе аңҡытып арыһа ла ҡәнәғәт йылмайып ҡайтҡаны, мине күтәреп күккә сөйгәне ныҡ иҫтә ҡалған. Тик атайлы булып оҙаҡ йәшәргә насип булманы. Бөйөк Ватан һуғышына повестка ауылда беренселәрҙән булып уға килде. Ул ваҡытта алты йәшем тулмағайны әле. Уны бөтә ауыл халҡы оҙатты. Өйҙән сығыр алдынан хәрбиҙәрсә ыҫпай, мыҡты кәүҙәле атайым мине күтәреп алды. Юлға сығыр алдынан өләсәйем йола буйынса уға сөсө икмәк бирҙе, атайым унан бер ҡабым тешләне лә, ҡалғанын ҡайтҡас ашармын, көтөп ятһын, тип, сарҙаҡҡа һалды...\nАтай тигән кешенең ҡәҙере шул тиклем ҙур һәм көслө ине минең өсөн. Әле булһа көтөү һағышы күңелемде тетрәндерә. Уны күреүгә, осрашыуға өмөт менән йәшәлде.\nӘсәй - алтын ҡанат\nФронтта сапер булып, һәр ваҡыт алғы һыҙыҡта хеҙмәт итә атайым. Ауылдашыбыҙ Иван Горячкин менән бергә һуғыша. 1942 йылдың ғинуарында һәләк булған атайымды тап уға ерләргә тура килә. "Был йома көн ине..." - тип һөйләйәсәк ул ҡайтҡас. Ҡара ҡағыҙ ҙа повестка кеүек беренселәрҙән булып беҙҙең ғаиләгә килде. 1942 йылдың 12 ғинуарында уның ғүмерен дошман бомбаһы ҡыйыуы хаҡында хәбәр ителгәйне унда. Бөтә ауыл йыйылып илағаны хәтерҙә. Атайым һәләк булғас, өләсәй беҙҙе айырып сығарҙы. "Килен, һин егәрлеһең, юғалып ҡалмаҫһың, иргә барһаң - ир булыр, бала тапһаң - ул булыр. Башҡа сыҡ, һыйырҙы һиңә бирәбеҙ, өй беҙгә ҡала", - тине. Беҙ һыйыр етәкләп, Моҡас урамы буйлап күп йөрөнөк. Сығышы менән әсәйем Ҡотош ауылынан. Ике йәштә генә етем ҡалған, революция ваҡытында атаһын аҡтар атҡан. Баш төбәп кенә барыр кешебеҙ юҡ. Шуға күрә кем өйҙәш итеп индерә, шунда йоҡлап, фермала ла, мал өйөндә лә йәшәргә тура килде. Ысынлап та, бик уңған ине әсәйем. Бер ниндәй ауырлыҡ алдында ла юғалып ҡалманы. Көндөҙөн колхоз эшендә булһа, төнөн бәйләм бәйләп, үҙебеҙгә ғаилә кәрәк-ярағы йүнәтте.\nӨйлө булыу - көйлө булыу\nҺыйыр етәкләп, гел кешелә йөрөп арытылды. Әйткәндәй, тап ошо һәүкәшебеҙ арҡаһында ла беҙҙе үҙҙәренә йәшәргә индергәндер ауылдаштарыбыҙ. Яҡты киләсәккә ышанып йәшәлһә лә, бик ауыр осор ине һуғыштан һуңғы йылдар: аслыҡ, яланғаслыҡ, тиф ауырыуы. Ҡырҡынсы йылдар башында дизентерия бик күп кешене алып китте. 1941 йылда ошо сир Моҡаста 12 баланың ғүмерен ҡыйҙы. Шулай итеп, йорт һатып алырға булдыҡ. Бәләкәй генә ситән өйгә 1 мең һум һоранылар. Уны "өй" тип әйтеп тә булмай ине. Мейесенән төбө генә ҡалған, иҙәне - ер. Быға тиклем йәшәгән йорттан алып килгән ларҙы боҙоп, әсәйем урындыҡ эшләне, еткәненсә иҙән түшәне, мейесен сығарып, стенаһын тал менән үрҙе, балсыҡ менән һылап ҡуйҙы. Ҡыйыҡлы булыу кеше тупһаһында йөрөү түгел инде. Үҙебеҙҙең өйөбөҙ-көйөбөҙ барлыҡҡа килде.\nБыға тиклем ауылдан ситтә фермала йәшәү, көҙгө һынауға ҡалыу һәм башҡа сәбәптәр арҡаһында урыҡ-һурыҡ ҡына уҡырға тура килгәйне. Белем алыу теләге шул тиклем ҙур булһа ла, дүрт кластан ары китә алманым. 1950 йылда беренсе сирек тамамланғайны ғына, тиф менән ауырыным, өс ай тора алманым. Шәбәйеп, аяҡҡа баҫҡас, 1951 йылдың апрель айында Мәжит Ғафури исемендәге дөйөм хужалыҡҡа эшкә сыҡтым да киттем. Был ваҡытта миңә 16 йәш тулмағайны әле. Оҙайлы йылдарға һуҙылған хеҙмәт юлым шулай башланып китте. Кем генә булып эшләргә тура килмәне. Хаҡлы ялға һауынсы булып сыҡтым. Һәр эшкә яуаплы, кеше менән ипле булғанғамы, йәмәғәт эштәренә лә йәлеп итәләр ине. Бер ҡасан да әрләшеп, низағлашып йөрөгәнемде хәтерләмәйем. Әйткәнен урынында әйттем, әйтмәгәнен үҙемдә ҡалдырҙым. Ауыл, район советтарына депутат итеп тә һайланылар. "Почет билдәһе" орденым, "Хеҙмәт ветераны" тигән маҡтаулы исемем бар. Беҙҙең быуындың барыһы ла тиерлек ҡайғыһын да, һағышын да эш менән баҫты бит. Эшләгән кешене кем яратмаһын?...\nТуҡһанды артмаҡлаған ошо Флүрә инәйҙе мин дә яраттым да ҡуйҙым. Оло йәштә булыуына ҡарамаҫтан, намаҙын, ураҙаһын ҡалдырмағанына һоҡландым. Үҙенең 87 йәшкә тиклемге ғүмере эсендә булған ваҡиғаларҙы датаһы, бергә эшләгән, уҡыған, яҡты хыялдар ҡорған кешеләренең барыһының да исем-шәрифе менән һөйләүе, ер-һыу атамаларын яҡшы белеүе менән иғтибарымды яулап алды ул. Эшендә генә уңыш яуламаған ул, ғаилә бәхетен дә кисергән. Бәләкәй генә саҡтан иңенә төшкән ауыр һынауҙарҙы лайыҡлы үткәне өсөн Аллаһы Тәғәлә уға оҙон ғүмеренә ҡушып, ырыҫ, ҡот һәм бәрәкәт бирә. Колхозда электрик булып эшләгән гармунсы егет Сөнғәтулла Сәғитов менән татыу ғаилә ҡоралар. Биш балаға ғүмер бүләк итәләр. Әлеге ваҡытта инәй ҡыҙҙарының, ейән-ейәнсәрҙәренең ҡәҙер-хөрмәтендә йәшәй. "Үкенестәрем юҡ, шуға ла үҙемде бәхетле тип һанайым", - ти Флүрә инәй.\nЯҙылған: 29.04.22 | Ҡаралған: 68


Яңы йыл кәйефе ҡабынды!\n21 Декабрь 2021, 09:21\nУҙған шәмбелә ҡалала өсөнсө тапҡыр уҙғарылған Ҡыш бабайҙар һәм Ҡарһылыуҙар парады һәм төп Шыршыны асыу тантанаһы үтте.\nЮлбарыҫ костюмында, башҡа әкиәт геройҙары булып кейенгән олоһо ла, кесеһе лә Ҡыш бабайҙар һәм Ҡарһылыуҙар менән бергә муниципаль район хакимиәте бинаһы алдына йыйылды. Унан ҡаланың үҙәк урамдары буйлап, юлда осраған кешеләргә яҡшы кәйеф өләшеп атланы.\nПарадтың тәүге туҡталышы - Ҡаланың картиналар галереяһы эргәһендә бергәләп "уттар" ҡабыҙғас, дәртле көйҙәр аҫтында тарихи-крайҙы өйрәнеү музейына юлландылар. Музейҙа, ҡала символы - ҡалансала төрлө төҫтәге гирляндаларҙы ҡабыҙғас, Металлургтар майҙанына "Донъя буйлап Яңы йыл атлай" Ҡала шыршыһын асыу тантанаһына йыйылдылар.\nБайрамға килгән халыҡты муниципаль район хакимиәте башлығы Андрей Иванюта ҡотланы: "Бына еңел булмаған һәм ҡатмарлы 2021 йыл да аҙағына яҡынлаша, күбебеҙ байрам мәшәҡәттәре менән мәшғүл. Бөгөнгө көндән йөрәгегеҙгә ҙур бәхет "керһен" һәм уны өйөгөҙгә алып ҡайтығыҙ. Ул һеҙҙең барлыҡ проблемаларығыҙҙы, кәйефегеҙҙе төшөргән ваҡ мәшәҡәттәрегеҙҙе юҡ итһен. Киләһе йыл һәр кемегеҙгә бәхет алып килһен һәм бәхетле минуттарығыҙ күберәк булһын. 2022 йылда ҡалабыҙға 260 йыл тула. Юбилей уңайынан Белоретты тағы ла матурыраҡ итеү һәм бында йәшәгән халыҡҡа уңайлы йәшәү шарттары булдырыу йәһәтенән бик күп эштәр эшләргә йыйынабыҙ", - тине Андрей Иванович.\nҠала хакимиәте башлығы Кирилл Егупов үҙ сығышында кешеләрҙең һәр ваҡыт ҡайҙалыр ашығыуын, ваҡыттың көндән-көн тиҙлеген арттыра барыуын билдәләне һәм һәр нәмәнән матурлыҡ табып йәшәргә, яҡындарға йылы һүҙ йәлләмәҫкә өндәне, барыһын да яҡынлашып килгән Яңы йыл менән ҡотланы.\nБайрам барышында "Иң яҡшы Юлбарыҫ" костюмына йомғаҡ яһалды һәм төп бүләк 3 йәшлек Саша Череповҡа бирелде. Шулай уҡ конкурстың иң бәләкәй ҡатнашыусыһы бер йәшлек Яков Диченкоға Диплом һәм йомшаҡ уйынсыҡ тапшырылды.\nҠала мәҙәниәт һарайының үҙешмәкәр коллективтарының йырмоңдары, бейеүҙәре менән үрелеп барған сара байрамса фейерверк менән тамамланды. Көндөҙ балалар өсөн спорт уйындары ойошторолдо.


Һуғыш башланыуы тураһындағы хәбәрҙе 18 йәшлек Александра Абакумова имтихан алдынан ишетә. Ул ваҡытта ҡыҙ Горький йылға техникумының беренсе курсын тамамлай. Ҡурҡыныс хәбәр у ға бер көнгә һуңлап ишетелә. Бәхетле бер көн. Ҡыҙға һуғыш башланыуы хаҡында дүшәмбе көнө әйтәләр. "Трамвайҙан сыҡтыҡ һ әм ҡатып ҡалдыҡ, - тип хәтерләй Александра Андреевна. - Репродуктор янында халыҡ йыйылған, унан Левитан Германияның беҙҙең илгә һөжүме хаҡында хәбәр итә. Быны аңлауы ҡыйын ине. Майҙанда йыйылған халыҡ бер һүҙ өндәшмәй. Барыһының да күҙҙәрендә һорау - бындай хәл ни өсөн килеп сыҡты\nТехникумға военкоматтан кешеләр килә, улар егеттәрҙе берәмләп саҡырып ала һәм повестка тапшыра. Ҡыҙҙар ҙа, улар курста барлығы өсәү була, һуғышҡа сиратҡа баҫа. "Һеҙ, ҡыҙҙа р, йәш әле, һәм һеҙ бында кәрәк", - ти уларға сал военком.\nӘммә уҡыуҙың өсөнсө көнөнә үк уларҙы Мәскәү янындағы\nстанцияға алып китәләр. Танктарға ҡаршы соҡорҙар ҡаҙырға кәрәк була. Ҡулдарына көрәк тотторалар, соҡорҙоң оҙонлоғо, тәрәнлеге һәм киңлеге нисек булырға тейешлеген күрһәтәләр - һәм алға. Туфли, еңелсә күлдәктәр генә кейгән ҡыҙҙар ташҡа әйләнеп ҡатҡан ерҙе соҡой башлай. Ике ай ярым, тәүге ҡар яуғанға тиклем эшләй улар бында. Артабан уҡыу дауам итә.\nӘ инде һуғыштың ысынбарлығын ул бер көнө, күнекмәләрҙән һуң майҙанға сыҡҡас тоя. Ҡапыл баш өҫтөндә, түбәндә генә немец самолеты килеп сыға һәм ҡоралһыҙ студенттарға тоҫҡап\nата башлай. "Егет һәм ҡыҙҙар йүгерешәләр, йығылалар. Ә ул хахылдап көлә. Был тауыш әле лә ҡолаҡта яңғырай", - тип һөйл әй ветеран.\n1942 йылда Александра фронтҡа китә. Военкоматта ҡыҙҙарҙы өгөтләйҙәр: көтөгөҙ, тиҙҙән һуғыш тамамланасаҡ... Тик йәштәр ҙе туҡтатып буламы ни. "Миңә полк штабында эш тәҡдим иттеләр , сөнки яҙыуым матур ине, - ти Александра Абакумова. - Мин ҡ әтғи баш тарттым. Бары тик фронтҡа".\nУл һауа оборонаһы ғәскәрҙәренә ябай һалдат итеп тәғәйенлә нә. Взводты көнө - төнө һуғыш барған Курск дуғаһына ебәрәләр . Бик күптәр һәләк була. Александраның да аяғы йәрәхәтләнә. Ти к был турала хәтерләргә яратмай ул.\nАртабан уларҙы Польшаға күсерәләр, 1944 йылда, совет ғәскәрҙәре Берлинға яҡынлаша башлағас, Александра хеҙмәт иткән часть юғалтыуҙар күп булыу сәбәпле тарҡатыла, ҡыҙҙы\nАлыҫ Көнсығышҡа оҙатыласаҡ часткә күсерәләр.\nБыл нескә генә ҡатын Рәсәйҙе тотош үтеп, Еңеүҙе Байкал күлендә ҡаршы ала. Уның кителендә - Ватан һуғышы ордены, Германия һәм Японияны еңгән өсөн бирелгән миҙалдар, 20 юбилей наградаһы...\nҺуғыштан һуң, техникумды тамамлағас, Александра Андреевна тәғәйенләүҙәр буйынса Башҡортостанға эләгә. Оҙаҡ йылдар буйына ул Ағиҙел йылға пароходлығында эшләй, ҡаҙанлыҡ - иретеп йәбештереү мастерынан хеҙмәт һәм эш хаҡы бүлеге начальнигына тиклем күтәрелә. Мәскәү финанс - иҡтисад институтын тамамлап, юғары белемгә эйә була. Ә 1977 йылда,\nхаҡлы ялға сыҡҡас, йәмәғәтселек эштәре менән шөғөлләнә.\nБөгөн Александра Андреевна Абакумова Республика һуғыш һәм\nҠораллы Көстәр ветерандары комитетының Бөйөк Ватан һуғышында ҡатнашыусы ҡатын - ҡыҙҙар менән эш буйынса комиссияға етәкселек итә. Фронтта ҡатнашыусы ҡатын - ҡыҙҙарҙы социаль яҡлау, йәштәрҙе патриотик тәрбиәләүҙең яңы формаларын эҙләү - тынғыһыҙ ҡатындар эшмәкәрлегенең төп\nУлар "Йәшлегебеҙ һуғыштарҙа сыныҡты" тип аталған Бөйөк Ватан һуғышында ҡатнашыусы ҡатын - ҡыҙҙарҙың мемуарҙар китабын да сығарған. "Унда һуғыш тураһында дөрөҫлөк яҙылған" , - ти Александра Андреевна.\nҠыҙғанысҡа ҡаршы, хәҙер үҙ Ватанын һаҡлаған совет халҡының ҡаҙаныштары үҙгәртеп күрһәтелеү миҫалдары осрай, тип белдерә ветеран. "Һәм беҙ, һуғыш аша үткәндәр, унда\nбулмаған кешеләр яҙғанды кире ҡағырға мәжбүрбеҙ. Был бик ҡыҙғаныс".\nЙәштәрҙе патриотик тәрбиәләүгә тейешле иғтибар бирелмәү е лә йәл. "Йәштәр бөгөн бар көстәре менән армияла хеҙмәт итеүҙән ҡасып ҡалырға тырыша. Ҡораллы Көстәр сафында хеҙмәт итмәйенсә, үҙ Ватанын һаҡлай алмаясағын аңламай егеттәр", - тип иҫәпләй Александра Андреевна. Ә бит алыҫ һуғ ыш йылдарында ун һигеҙ йәшлектәргә бары тик Тыуған илдәренә булған һөйөү генә еңергә һәм тере ҡалырға ярҙам иткән.


Эске эштәр министрлығы Административ хоҡуҡ боҙоуҙар кодексына үҙгәрештәр әҙерләгән. Уға ярашлы, юл ҡағиҙәләрен боҙған водителдәрҙе автоинспекторҙарҙың камералары нигеҙендә генә түгел, ябай граждандарҙың видеояҙмалары аша ла штрафҡа тарттырырға мөмкин буласаҡ. Мәҫәлән, кемдер үҙенең социаль...\nБөгөн Өфөлә Черниковка биҫтәһендә «Калинин паркы» туҡталышынан йыраҡ түгел пассажир автобусы янып китте\nБөгөн Өфөлә Черниковка биҫтәһендә «Калинин паркы» туҡталышынан йыраҡ түгел пассажир автобусы янып китте Төтөн ялмап алған транспортты водитель юл ситендә туҡтата. Ошо сәбәпле тығын барлыҡҡа килә. Салонда пассажирҙар булғанмы, юҡмы уныһы билдәле түгел. Һәр хәлдә йәрәхәтләнеүселәр тураһында хәбәр...\nБашҡортостан башлығы Бразилиянан ҡайтҡан Олимпиада чемпиондары менән осрашты\nУнда Башҡортостанда фехтование буйынса махсус үҙәк төҙөү мәсьәләһе күтәрелде. Республика етәксеһе был тәҡдимде хуплап сыҡты. Олимпиада алдынан Рәсәй спортсыларын допинг ҡулланыуҙа ғәйепләп, йыйылма команданы төшөрөп ҡалдырырға тырышһалар ҙа, беҙҙекеләр һынатманы. Беренсе көндә үк, Башҡортостан...\nКурдтарҙың хәрби бүлексәләре һуңғы көндәрҙә Ғыйраҡтың Мосул ҡалаһы янындағы унлаған ауылды «Ислам дәүләте» террорсыларынан азат иткән. Йәкшәмбе башланған штурмға халыҡ-ара коалицияның авиацияһы ла ҡушылған. Ғыйраҡтың Хөкүмәт ғәскәрҙәре лә һөжүмгә күскән. Төркиә премьер-министры Бинали...\nӨфө районының Яңы Осоргин ҡасабаһы баҡсасылары ташландыҡ баҡса ерҙәренең хужаларын эҙләй\nАғзалыҡ взностары буйынса бурыстары артыуынан тыш, даими йәшәүселәр өсөн тәрбиәһеҙ ер бүлемдәре бихисап мәшәҡәттәр килтерә. Ер бүлемдәрен таратып, тәүге ҡоймалар һәм йорттар ҡалҡып сыҡҡандан алып, 24 йыл эсендә Яңы Осоргин ҡасабаһы баҡсаһына инде эҫенеп тә бөткән хужаларҙы һуңғы йылдарҙа бер үк...\nОшо арала был йәнлектәргә йыш тарығандар әлеге фекер менән килешә икән, йыландар тормошон өйрәнеүсе белгестәр ғәҙәттән тыш күренеште башҡаса аңлата. Йылан - тәбиғәте менән тыныс йәнлек, уның кешегә ташлана торған ғәҙәте юҡ, әммә кәүҙәһенә яңылыш баҫһаң – тешенән ҡотолоп булмай, ти Евгений. Ул бала...\nКиләһе биш көндә аномаль эҫелек буласаҡ\nРеспубликаның алдынғы синоптиктары киләһе биш көндә тәбиғәттең ҡурҡыныс күренеш-аномаль эҫелек буласаҡ тип белдерә. Бөгөндән башлап шәмбегә тиклем Башҡортостанда биләмәһендә көндәрҙе тағы ла эҫетәсәк. Көндөҙ һауа температураһы 30-35 градусҡа етәсәк. Көньяҡ райондарҙа 40 градусҡаса булыуы ихтимал....\nЙәйге олимпиада чемпиондары Артур Әхмәтхужин һәм Тимур Сафин бөгөн төндә Өфөгә ҡайтты. Аэропортта яҡташтарыбыҙҙы тренерҙары, туғандары, республика спорт һәм йәштәр сәйәсәте министры, журналистар һәм көйәрмәндәр ҡаршыланы. Иҫегеҙгә төшөрәбеҙ, Башҡортостандан Тимур Сафин, Артур Әхмәтхужин, шулай уҡ,...\nОшо йәһәттән унынсы сентябрҙә Бөрйәндә ҙур форум да ойоштороласаҡ. Сарала республиканың төрлө райндарынан умартсылар ҡатнашырға тейеш. Ә әле иһә урындарҙа иң яҡшы ҡортсоларҙы һәм иң татлы балды асыҡлайҙар. “Башҡоростостан” милли ҡурсаулығында ла йәкшәмбе бал байрамы үтте. Башҡортостан умартасылары...\nРәсәй Украина менән дипломатик мөнәсәбәттәрҙе өҙөү яҡлы түгел. Был турала Рәсәй сит ил эштәре министры Сергей Лавров Германия сит ил эштәре министры Франк Вальтер Штайнмайер менән осрашыуҙа белдерҙе. Быға тиклем Рәсәй хөкүмәте рәйесе Дмитрий Медведев Украина менән дипломатик мөнәсәбәттәрҙе...\nБлаговар районының Иҫке Күсәрбай ауылында йәшәүсе Куклиндар янғында торлаҡһыҙ ҡалған\nӘле улар дүрт балаһы менән таҡтанан эшләнгән бәләкәй генә йәйге аласыҡта көн итергә мәжбүр. Йорттарының янғында юҡҡа сығыуына дүрт ай үтһә лә, Анна Куклина торлаҡһыҙ ҡалдырған был фажиғәне күҙ йәштәре аша һөйләй. Сөнки күп балалы ғаиләнең һаман да торор урыны юҡ. Таҡтанан эшләнгән...\nУнда иҡтисад һәм социаль өлкәнең көнүҙәк мәсьәләләре тикшерелде. Рөстәм Хәмитов әйтеүенсә, Белорет районы һуңғы йылдарҙа йылдам үҫешә. Юлдар һалына, заманса предприятиелар барлыҡҡа килә, эш урындары булдырыла.Туризм өлкәһенең үҫеш мөмкинлектәре ҙур. Белорет районында әле бер-нисә тау саңғыһы...\nТәүге һөҙөмтәләр менән бөгөн Башҡортостан Үҙәк һайлау комиссияһы таныштырҙы. 6 бер мандатлы округ буйынса 63 кандидат теркәү үтергә теләк белдерһә, шуларҙың 11-е үҙ-үҙен күрһәтеүселәр ине, уларҙың береһе лә һайлауҙарға үтмәне. Ҡалған 52 кандидат – 11 сәйәси фирҡә вәкилдәре, 2 кандидат һайлауҙа...\nҠырымда диверсиялар эшләргә маташыуҙа шикләнеүсе Владимир Сердюк Украина оборона министрлығының разведка идаралығында хеҙмәт итеүен раҫланы. Уға тиклем Киев министрлыҡта ундай бүлексә юҡ тип белдергәйне. Рәсәй федераль именлек хеҙмәте 10 август Ҡырымда йәшәйеште тәьмин итеүсе мөһим объекттарҙа...\nҠош тиҙәге – халыҡ бәләһе\nБеҙҙең редакцияға эшҡыуарҙарҙың яуапһыҙ ҡарашы арҡаһында саф һауанан мәхрүм Дорогино ауылында йәшәүселәр мөрәжәғәт итте. Урындағы ҡошсолоҡ фабрикаһынан килгән еҫтән кешеләр кире ҡалаға ҡаса, ә Шишмә районы Әмин ауылы халҡы ҡош тиҙәгенән сыҡҡан себендәрҙән ваз кисә. Беренсе төркөм инвалиды Наил...\nРеспубликала был аҙнала ла эҫе көндәр торасаҡ. Ошо сәбәпле республиканың ғәҙәттән тыш хәлдәр идаралығы халыҡҡа мөрәжәғәт итеп ут менән бик һаҡ эш итергә саҡырҙы. Республиканың күп райондарында янғын хәүефе юғары булып ҡала. Эҫелә ут бик тиҙ тарала, уны һүндереүе бик ҡыйын. Табиптар был көндәрҙә...\nСтәрлетамаҡта «Көнкүреш йорто» сауҙа комплексына ут төрткәндәр. Тәүге ҡаттағы химик таҙартыу ьүлмәһе янып китә. Шаһиттар әйтеүенсә, билдәһеҙ ике кеше тәҙрәләрҙе ватып шешә ырғытҡан, шунан һуң бүлмә дөрләп янып китә.\nГенерал Миңлеғәле Шайморатовтың Ҡыҙыл Йондоҙ ордены хәҙер Башҡортостандың Милли музейында һаҡланасаҡ. Хәрби награданы белгестәргә бөгөн Республика башлығы Рөстәм Хәмитов тантаналы тапшырҙы. Башҡортостанда данлыҡлы 112-се кавалерия дивизияһы һәм уның етәксеһе генерал-майор Миңлеғәле Шайморатовтың...\nБөрөлә алмалар өлгөрҙө\nБашҡортостанда бөрө алмаһынан да татлыһы юҡ тип һанай баҡсасылар. Юҡҡа ғына алма ҡаланың бренды түгел. Әлеге мәлдә хужалыҡтар йәйге сорттарҙан уңыш йыя. Баҡсасы Рөстәм Урманов 10 йылдан артыҡ үҫентеләр тикшереү, сорттарҙы таратыу менән шөғөлләнә. Йылдар дауамында тикшерелгән алма...\nҺаҡ булығыҙ, эҫелек\nРеспубликала 40 градусҡа тиклем эҫетеүе ихтимал. Ошо сәбәпле республиканың ғәҙәттән тыш хәлдәр идаралығы халыҡҡа мөрәжәғәт итеп ут менән бик һаҡ эш итергә саҡырҙы. Республиканың күп райондарында янғын хәүефе юғары булып ҡала. Эҫелә ут бик тиҙ тарала, уны һүндереүе бик ҡыйын. Табиптар...\nӨфөлә меңдән ашыу уйын автоматы юҡ ителде\nКонфискацияланған ҡоролмаларҙы баш ҡалалағы предприятиеларҙың береһендә юҡ иттелә. Был ҡоролмалар йәшерен казиноларҙан ике йыл дауамында тартып алынған. Әле келәттәрҙә тағы ла ошондай ун мең самаһы аппарат бар. Улар республиканың барлыҡ райондарынан килтерелгән. Әйткәндәй, Башҡортостанда йыл...\n2000-се йылдың 12-се авгусында Төньяҡ флоттың Баренц диңгеҙендәге күнекмәләре барышында субмарина 108 метр тәрәнлектә бата. Экипаждың 118 ағзаһы ла һәләк була. Рәсәй президенты указына ярашлы, бортта булған барлыҡ диңгеҙселәр үлгәндән һуң, *Батырлыҡ* ордены менән наградланды, карап командирына...\nРәсәй бомбардировщиктары Сүриәлә «Ислам дәүләте» террор ойошмаһы позицияларын утҡа тотто. Авиация ярҙамында ҙуғышсылар әҙерләү лагеры, ҡорал келәте, яҡыулыҡ-майлау материалдары, химик ҡорал эшләү заводы юҡ ителгән. Америкала президентлыҡҡа кандидат Дональд Трамп Президент Барак Обама һәм...


Чудов бала сағында бөҙрә сәсле булған, шулай уҡ йүгерерг ә яратҡан...\nЕтмәһә, быймаһы менән тауҙан шыуырға ғына түгел, ә саңғы\nбуйынса тренерҙан балыҡ тоторға ҡасырға ла. Уның тормошонан был хәл "Башинформ" агентлығында үткән матбуғат конференцияһында асыҡланды.\nМаксим журналистар менән осрашыуға үҙ кәңәшсе- тәрбиәселәре: хәҙергеһе - Рәсәйҙең атҡаҙанған тренеры Виктор Никитин һәм беренсеһе, саңғы буйынса - Валерий Ковалев менән бергә килде. Ҡунаҡтар араһында Рәсәйҙең атҡаҙанған тренеры "Биатлон" спорт-сәләмәтләндереү комплексы директоры Мазһар Алсынбаев та почетлы урын биләне.\nБарыһына ла рәхмәт\nТренерҙар, донъя чемпионы һәм журналистар әңгәмәһе дуҫтарса килеп сыҡты. Артыҡ көсөргәнеш тә, ауыр һорауҙар ҙа булманы.\n- Внуковола самолет бәрелеп, осош тотҡарланған төндө мин\nоҙаҡ йоҡлай алманым, ҡар ҙа күп яуғайны. 10 сәғәт аэропортта ултырып арыттырғайны, шулай ҙа тиҙерәк тыуған яҡҡа ҡайтырға теләүҙән йоҡлай алмағанмындыр инде.\nМин уңышҡа өлгәшергә ярҙам иткән бөтә кешеләргә рәхмәт\nәйтергә теләйем. Башҡортостан Президентына һәм Хөкүмәтенә, беҙҙең биатлон федерацияһы рәйесе Энгельс Варис улы Ҡолмөхәмәтовҡа, бөтә тренерҙарыма, минең старттарым өсөн янып-көйөп ултырған атай-әсәйемә, минең йыш дәрес ҡалдырырға мәжбүр булыуыма аңлап ҡараған БДУ-ның Хоҡуҡ институтына һәм минең өсөн борсолоп, үҙ көсөн сарыф иткән башҡа бик күптәргә.\n- Беҙҙең мәктәп көслө спортсыларҙы, донъя чемпионаттары\nһәм Олимпия уйындары призерҙарын беренсе йыл ғына тәрбиәләмәй, - тине ғорурланып Мазһар Алсынбаев. - Галина Кулева, Павел Мөслимов, хәҙер бына - Максим Чудов. Спортсыларҙы үҫтереүҙе дауам итәсәкбеҙ, беҙҙә йәш таланттар бар.\nНыҡышмал һәм күҙгә бәрелеп бармай\n- Максим миңә башланғыс класта килде. Ул бәләкәй генә ине. Ҡайһы берҙә занятиеға килмәй торғайны. Ҡайҙа булдың? Балыҡта! Ғәҙәттә, мин өс тапҡыр килмәһәләр, ҡыуып сығара торғайным, ә уны ни өсөндөр ҡыуманым. Һөҙөмтә лә күрһәтә торғайны шул. Йүгерә - һәм беренсе булып килә! Хәҙер мин балаларға яғымлыраҡ ҡарарға тырышам - тик маҡтайым. Ә улар\nмиңә һөҙөмтә менән яуап бирә - башҡаларҙан минут ярымға алдараҡ килә. Бөтәһе өсөн дә өлгө - Максим Чудов. Ул тырышлығы, ныҡышмалылығы арҡаһында ошондай бейеклеккә\n- Максим, үҙең үрнәк булып торған балаларға ниндәй кәңәштәр бирер инең?\n- Килмәй ҡалырға һәм балыҡҡа йөрөргә. Ә инде етди итеп әйткәндә, балаларҙы ниҙер эшләргә көсләп мәжбүр итергә ярамай, тип иҫәпләйем. Теләйҙәр икән - улар быға үҙҙәре өлгәшә. Хәтеремдә, оҡшамаған урыны булһа, тренер "улым" ("сынок"/ тиер ине. Уның өсөн был әр һүҙе, ә беҙҙең өсөн - атайҙарса, кәрәкле һүҙ.\n- Балыҡ тоторға яратаһын, ә һунарҙы? Биатлон - мылтыҡ менән спорт бит.\n- Быйыл яҙ тәҡдим иттеләр. Һуйырға сығырға йыйынам - бәлки, оҡшар. Йәнлектәрҙе атҡым килмәй минең. Һунар мылтығы буласаҡ: биатлон мылтығынан йәнлеккә атыу - насар\nбилдә, уңыш китәсәк.\nҺигеҙ штраф түңәрәге менән беренсе\n- Максим ысынлап та бик ныҡышмал, - тип иҫкә ала Виктор Никитин, - бер ваҡыт Өфө саңғы марафоны стартына һуңланы. Килде, илай: саңғы ботинкаһы уға ике размерға ҙурыраҡ эләккән, беҙ бигерәк тә тауҙан төшкәндә саңғыһы үҙенә килеп\nҡапланмаһын тип ҡурҡтыҡ. Һәм ул ошо хәлдә лә иң яҡшы һөҙөмтә күрһәтте. Ғөмүмән, Максим әле Рәсәй үҫмерҙәр чемпионаттары рекордын ҡуйыусы булып ҡала - ике рубежда һигеҙ штраф түңәрәге менән еңә алған берҙән-бер кеше ул!\nӨлкән спортсылар араһында ҡарағыҙ: чемпионатта һуңғы рубежда ул "көмөш" яуланы.\nШуны әйтер инем: Өфө үҙ таланттарын тәрбиәләй, ә башҡа\nтөбәктәрҙән һатып алмай.\nХатта сувенир ҙа килтермәгән\nМаксимдың әйтеүенә ҡарағанда, чемпионат старттары уға\nбөтөнләй буш ваҡыт ҡалдырмай. Хатта ғаиләһе өсөн сувенирҙар ҙа һатып ала алмаған. Губерниев менән индивидуаль ярыш тураһында ул шулай тине:\n- Был эш бик ауыр. Минең бер нәмә лә килеп сыҡманы, тип иҫәпләйем. Ә ул унда тырышып ултырҙы, ҡысҡырҙы. Мин кабинканан сыҡҡайным - башым тондо. "Был көндө тау саңғыһында ғына йөрөһәмсе инде", тип уйланым. Бына был эште мин яратам. Тик тренер рөхсәт итмәй шул.\n- Алтын миҙал алғанда ниндәй тойғолар кисерәһең?\n- Нәҡ тә нисек кәрәк, шулай бара кеүек. Хәтеремдә, үҫмерҙәр араһында чемпионатта беренсе "көмөш" алғас, илағайным - бөтәһе лә тәүге тапҡыр ине бит. Ә өлкәндәр араһында "көмөш" донъя чемпионатындағы беренсе үҫмер миҙалым да эҙәрлекләү уҙышында булыуы менән күңелгә бер\nрәхәтлек бирҙе. Хәҙер эстафета "алтыны"нан - тик ҡыуаныс ҡына. Дөрөҫ, эстафетала Кругловтың финишынан һуң күҙгә йәштәр тығылды былай. Кисен команда менән йыйылышып билдәләнек, тик, әлбиттә, спиртлы эсемлекһеҙ. Сәй эсеп, һөйләшеп ултырҙыҡ.\n- Селтәр почтаһы аша һорау килде: башҡа йыйылма командаларҙан һәм төбәктәрҙән үҙҙәренә күсергә саҡырып тәҡдимдәр булдымы?\n- Йыйылма командаларҙа бының менән шөғөлләнмәйҙәр, ә башҡа төбәктәрҙән - эйе. Ләкин мин бер ҡайҙа ла китмәйем.\nМөмкинлек һәр кемдең бар\n- Максим, һеҙ ҡайтҡас ял да итмәнегеҙ тиерлек - күнекмәләргә тотонғанһығыҙ ҙа?\n- Эйе, ял итергә тура килмәне. Оҙон юл, осрашыуҙар, һуңынан өйгә ҡайтыу, кисен хоккейға, һуңынан клубҡа. Икенсе\nкөнөнә ҡустымдың артынан санаторийға барҙым. Юлды үҙегеҙ\nкүреп тораһығыҙ, тик мин уға вәғәҙә иткәйнем. Көн үтте лә китте. Бына ҡустыма яҡшы врач табырға ине.\nБөгөн күнекмә яһаным да инде, еңелсә саңғыла йөрөнөм. Хәҙер көн һайын күнекмәгә сығасаҡмын.\n- Ә хоккейға нисек ҡарайһығыҙ?\n- Мин барғанда ике тигеҙ иҫәп һәм бер еңеү булды. Һуңғы матчта, спортсы булараҡ әйтә алам, ҡунаҡтар йылдамыраҡ хәрәкәт итте. Юлаевсыларҙан миңә чех Микеска нығыраҡ оҡшай.\n- Ниндәй ҙә булһа ырымығыҙ йәки бетеүегеҙ бармы?\n- Эйе, муйынымда әсәйем бүләк иткән тәре һәм исем атайым биргән бетеү йөрөтәм. Ғәфү итегеҙ, күрһәтә алмайым.\nХатта саунала ла һәм ярышҡанда ла мин уларҙы һалмайым. Тағы ла - ярыш алдынан бер көн алда автографтар бирмәйем. Уңышты ҡурҡытмау өсөн мылтыҡты ла бер кемгә лә бирәһем килмәй, шуға күрә бөгөн дә уны килтермәнем, миҙалдар менән генә сикләндем.\n- Ҡыҙҙар беҙгә "һинең йөрәгеңде берәйһе биләмәйме, беҙгә өмөтләнергә яраймы?" тип яҙалар һәм һорайҙар.\n- Өмөт һәр ваҡыт була инде ул. Хатта минең ҡатыным булған\nбулһа ла! - тип шаяртты Максим.


Был аҙнала мәктәптәрҙә 9-сы һәм 11-се класты тамамлаусылар өсөн сығарылыш кисәләре үтәсәк. Улар, ғәҙәттәгесә, уҡыу йорттарында, шулай уҡ мәктәптән ситтә лә уҙа. Сығарылыш кисәләрен уҙғарған саҡта бөтә ерҙә лә хәүефһеҙлек саралары көсәйтелә. Башҡортостан Мәғариф министрлығы мәғлүмәттәре буйынса,...\nБашҡортостанда Дәүләт Йыйылышы-Ҡоролтайға депутаттар һайлау кампанияһы башлана\n9-сы сентябрь-Берҙәм һайлау көнөндә республика халҡы төбәк Парламентының 6-сы саҡырылышын һайлаясаҡ. Уның үҙенсәлектәре тураһында бөгөн Өфөлә үткән матбуғат осрашыуында һүҙ барҙы.\nРәсәй йыйылма командаһы Мысырҙың милли командаһын 3 кә 1 иҫәбенә еңде. Ошо уңайҙан илдең төрлө ҡалаларында көйәрмәндәр байрам ойошторҙо. Улар баш тренер Станислав Черчесовҡа һәм еңеүгә бар көсөн һалған футболсыларға рәхмәт белдерҙе. Бөйөк Британияның сит ил эштәре министры Борис Джонсон Ҙе Сан...\nҺаҡ булығыҙ, берәҙәк эттәр\nРеспубликаның башҡалаһында йәмәғәт именлеге идаралығы инспекторҙары йорт ихаталары, төҙөлөш майҙансыҡтарында махсус рейдтар үткәрә башланы.Ҡала хакимиәтенән хәбәр итеүҙәренсә, берәҙәк эттәр һаны көн һайын тиерлек арта. Улар өйөрҙәргә тупланып кешеләргә һөжүм итә башлағас, мәсьәлә тағы ла киҫкенләшә...\nСабыйҙар ҡайҙа йәшәр?\nӨфөлә өс балалы ғаиләне суд приставтары өйҙәренән ҡыуып сығарған. Ҡыйыҡһыҙ ҡалған ғаиләнең хәҙер барыр урындары юҡ. Йортто ни өсөн һүтеп ташларға ҡушҡандар? Аптырашта ҡалған ғаилә хәҙер нимә эшләр? Күҙҙәр тулы йәш, яндарында өс сабый бала, ә алда - билдәһеҙлек... Тап ошондай тойғоларҙы кисерә был...\nКилем сығанағы ла, хеҙмәткә өйрәнеү ысула ла\nБаҙар иҡтисадының ошо ике иң мөһим шартына йәш быуын еңел яраҡлаша. Йәйге ялды улар күңелле генә түгел файҙалы ла үткәрә. Йәйҙең беренсе көнөнән мәктәптәр каникул тәртибенә күсте. Башланғыс синыф уҡыусылары көндөҙгө лагерҙа. Шөғөлдәре етди – алған белемде нығытыу, физик күнегеүҙәр, кино, театр,...\nБашҡорт Дәүләт медицина университеты белгестәре яңы дарыу өҫтөндә эшләй. Антибиотик үпкә, енси органдарҙағы һәм бөйөрҙәге инфекцияны тулыһынса юҡ итә ала. Кеше организмы ауырыуға тиҙ бирешеүсән. Дауаханала һатылған антибиотиктарҙың ярҙамынан тыш, зарары ҙурыраҡ булыуы күптәргә билдәле. Башҡорт...\nКрандан аҡҡан тимер\nӨфөнөң Дим районында йәшәүселәр йылдар буйына һуҙылған һыу мәсьәләһен хәл итеүҙе талап итә. Һыу һәр ихатала ла бар. Әммә ул эсерлек тә, йыуынырлыҡ та түгел. Миләүшә Ғәлимйәнова эсәр һыуҙы һатып алырға мәжбүр. Крандан аҡҡан һыу эсерлек кенә түгел, ә йыуынырға ла ярамай. Аҡ кейемдәр һорғолт...\nЯман шеште дауалауҙа дәүләт ярҙамы\nЯман шеште дауалауҙа дәүләт ярҙамы артасаҡ. Әле сирлеләрҙе заманса препараттар менән бушлай тәьмин итеү буйынса махсус программа әҙерләнә. Был хаҡта Өфөлә үткән эсәк-ашҡаҙан яман шешен иҫкәртеү һәм дауалау мәсьәләләренә арналған семинарҙа әйтелде. Башҡортостанда ғына йылына яман шештең был төрө 7...\nБушлай ер участкалары\nБушлай ер участкалары менән Башҡортостанда тәү сиратта мохтаждар тәьмин ителергә тейеш. Бөгөн республика йортонда үткән кәңәшмәлә Рөстәм Хәмитов ошо турала белдерҙе. Башҡортостан башлығы муниципалитеттарға мәсьәләне 2019 йылға тиклем хәл итеү бурысын ҡуйҙы.


Сабырлығы менән көслө ул\n18 Сентябрь 2020, 14:16\nБыл яҙманы мин башҡасараҡ күҙ алдына килтергән инем. Ҡотош ауылында йәшәгән Хәлиҙә Хужәхмәтованы 36 йыл хеҙмәт стажы булған абруйлы уҡытыусы, гөрләтеп донъя көткән, гөл-сәскәләр үҫтерергә яратҡан уңған хужабикә булараҡ күрһәтергә теләнем. Һуңғы минутта иһә кире уйланым...\nБыл яҙманы мин башҡасараҡ күҙ алдына килтергән инем. Ҡотош ауылында йәшәгән Хәлиҙә Хужәхмәтованы 36 йыл хеҙмәт стажы булған абруйлы уҡытыусы, гөрләтеп донъя көткән, гөл-сәскәләр үҫтерергә яратҡан уңған хужабикә булараҡ күрһәтергә теләнем. Һуңғы минутта иһә кире уйланым. Мәңгелек ҡиммәттәр, яҙмыш, тәҡдир тигән төшөнсәләр бар бит әле тормошта. Хәлиҙә Зәки ҡыҙы менән аралашҡандан һуң әҙәм балаһын эсәр һыу, ейер ризыҡ йөрөтә, тигән һүҙҙәрҙең дөрөҫлөгөнә тағы бер тапҡыр инанып ҡуйҙым. Шулай булмаһа, йүнәлтмә менән сит тарафҡа эшкә килеп, уның шарты буйынса өс йылын тултырып, ҡайтып китергә йыйынғас, буласаҡ ире менән танышып, яҙмышын бәйләр ҙә, тәҡдиренә яҙғанын күрер инеме ни?\nМәҡәләм геройы менән һөйләшкәндә һүҙ күберәк шул хаҡта барҙы.\nБөрйән районының Ғәлиәкбәр ауылында Гөлбаныу һәм Зәки Ишмөхәмәтовтарҙың һигеҙ балалы ғаиләһендә дүртенсеһе булып донъяға килә ул. Кескәй сағынан ауыр эшкә өйрәнеп, нығынып үҫә. Мәктәптән һуң Белорет педагогия училищеһында уҡый. Уны тамамлағас, йүнәлтмә буйынса Мәләүезгә эшкә ебәрелә. Бында буласаҡ ирен - Юнысты осрата. Йәштәр өйләнешеп, ең һыҙғанып донъя көтә башлай. Тормоштарына йәм өҫтәп, ике ҡыҙҙары донъяға килә. Ҙур итеп йорт һалырға тотоналар. Хәлиҙә Зәки ҡыҙы уҡыуын ситтән тороп Стәрлетамаҡ педагогия институтында дауам итә.\nҺәүетемсә генә йәшәп ятҡанда, ауыр ҡайғы килә - ни бары 35 йәшендә ғаилә башлығы фажиғәле вафат була. Ике йәш бала менән яңғыҙ ҡалыуҙың ни икәнен үҙ башына төшкәндәр генә аңлайҙыр. Хәлиҙә Зәки ҡыҙы ла, ул көндәрен «әллә йәшәнем, әллә юҡ», тип иҫкә ала. Ауыр саҡтарында янында ҡәйнәһе, үҙенең һәм иренең туғандары була.\nҮҙ көсөнә таянып, артабан йәшәп китер өсөн байтаҡ ваҡыт талап ителә. Ҡәйнәһе менән 18 йыл бергә йәшәй Хәлиҙә апай. Иренең вафатынан һуң да 8 йыл ғүмерҙе бергә кисерә улар.\n«Аҡыллы, ғәҙел, кәрәк саҡта уҫал да була белде ул. Диндәге кеше ине»,- тип, бары тик яҡшы яҡтан ғына иҫкә ала ҡәйнәһен. Ҡайнаға, ҡәйнештәренә, килендәштәренә лә рәхмәтле.\nҠатын-ҡыҙҙың ҡырҡ сырағы бар, береһе һүнһә, икенсеһе тоҡана, тигән һүҙҙәр юҡҡа ғына әйтелмәгән. Донъяның бар ауырлығын яңғыҙ тартҡанында, нисә сырағы һүнеп, нисәһе тоҡанғанын ул үҙе генә белә торғандыр. Яҙмыш һынауҙарына бирешмәй, гел алға бара, ире менән төҙөгән йорттоң нигеҙенә йәм, ҡот биреп, гөрләтеп донъя көтә. Ике ҡыҙын үҫтереп, уларға белем бирә, оло тормош юлына сығара. Ғәлиә Салауат педагогия колледжын, аҙаҡ Башҡорт дәүләт педагогия университетының сит телдәр факультетын тамамлай. Бөгөн ғаиләһе менән Стәрлетамаҡ ҡалаһында йәшәй. Наилә һөнәре буйынса инженер-элемтәсе, ике юғары белемгә эйә. Ул да тормошта.\nХәлиҙә Зәки ҡыҙы матурлыҡҡа ғашиҡ кеше. Ул сәскәләр үҫтерергә ярата, ҡул эштәренә маһир, йыр-моңға битараф түгел, һыҙҙырып гармунда уйнай. Тимер атты йүгәнләүгә лә өлгәшкән ул, руль артына ултырғанына байтаҡ ваҡыт үтеп киткән.\nХәлиҙә Зәки ҡыҙының алсаҡлығынан, ихласлығынан күңелем йылынып, уның менән аралашыуҙан үҙем өсөн байтаҡ фәһем алып, юлға сыҡтым. Уйҙарым менән ҡабат-ҡабат уның үткән тормошон байҡаным. Янған һарайға инер, юртып барған айғырҙы туҡтатыр ҡатындар барлығын беләм, әммә мәҡәләм героиняһы миңә сабырлығы, түҙемлеге менән алдырған, өҙөлгән ерҙән ҡабат ялғанып киткән, һынмаған, һығылмаған гүзәл зат булараҡ асылды.


(src)="1"> 3 Улар үҙҙәрен хеҙмәткә теләп бағышлаған\n(src)="2"> 7 « Йәһүәгә таян һәм яҡшылыҡ ҡыл »\n(src)="3"> Был мәҡәләлә 2017 йылдың йыллыҡ шиғыры беҙҙе ауырлыҡтар менән осрашҡанда нисек Йәһүәнән ярҙам эҙләргә дәртләндерә икәне ҡарала .\n(src)="4"> Алланың боронғо заманда йәшәгән хеҙмәтселәренең миҫалынан беҙ Йәһүәгә нисек таянып булғанын , шулай уҡ үҙебеҙ проблемалар менән осрашҡанда йә берәйһе ярҙамға мохтаж булғанда нисек көсөбөҙҙән килгәндең барыһын эшләй алғаныбыҙҙы күрербеҙ .\n(src)="5"> 12 Ихтыяр иркегеҙҙе ҡәҙерләгеҙ\n(src)="6"> Был мәҡәләнән беҙ , Алланан бүләк итеп бирелгән ихтыяр иркебеҙҙе дөрөҫ ҡулланып , уны нисек ҡәҙерләй алғаныбыҙҙы белербеҙ .\n(src)="7"> Беҙ шулай уҡ башҡаларҙың ихтыяр иркен нисек хөрмәт итеп булғанын ҡарап сығырбыҙ .\n(src)="8"> 17 Ни өсөн тыйнаҡ булыу мөһим ?\n(src)="9"> 22 Һәр ваҡыт тыйнаҡ булып ҡалығыҙ\n(src)="10"> Был мәҡәләләрҙән беҙ тыйнаҡлыҡ кеүек ҡиммәтле сифат тураһында күберәк белербеҙ .\n(src)="11"> Беренсе мәҡәләлә тыйнаҡлыҡтың нимә аңлатҡаны һәм нимәне аңлатмағаны ҡарала .\n(src)="12"> Икенсеһендә , ҡайһы саҡта ауыр булһа ла , нисек һәр ваҡыт тыйнаҡлыҡ сағылдырып булғаны хаҡында әйтелә .\n(src)="13"> 27 Тоғро ағай - ҡәрҙәштәргә ҙурыраҡ яуаплылыҡ тапшырығыҙ\n(src)="14"> Бер быуын икенсеһен алмаштыра , йәштәр олораҡтар башҡарған вазифаларҙы үҙ өҫтөнә ала .\n(src)="15"> Был мәҡәләлә йәштәргә лә , ололарға ла бындай үҙгәрештәргә дөрөҫ ҡараш һаҡларға ярҙам иткән принциптар ҡарала .\n(src)="16"> 32 Һеҙ белә инегеҙме ?\n(src)="1"> БАТШАЛЫҠ вәғәзселәре етмәгән ерҙәрҙә хеҙмәт иткән ашҡыныусан Йәһүә шаһиттары араһында кейәүгә сыҡмаған апай - ҡәрҙәштәр күп .\n(src)="2"> Уларҙың ҡайһы берҙәре сит илдә инде тиҫтәләгән йылдар хеҙмәт итә .\n(src)="3"> Уларға күп йылдар элек сит илгә күсеп китергә нимә ярҙам иткән ?\n(src)="4"> Сит илдә хеҙмәт итеп , улар нимәгә өйрәнгән ?\n(src)="5"> Уларҙың тормошо нисек үҙгәргән ?\n(src)="6"> Беҙ шундай апай - ҡәрҙәштәрҙең бер нисәһенән интервью алдыҡ .\n(src)="7"> Уларҙың һөйләгәндәре кейәүгә сыҡмаған һәм мауыҡтырғыс хеҙмәттә ҡатнашырға теләгән апай - ҡәрҙәштәргә һис шикһеҙ оҡшаясаҡ .\n(src)="8"> Әлбиттә , был мәҡәлә Алланың бөтә хеҙмәтселәренә лә файҙалы булыр .\n(src)="10"> Сит илдә пионер булып хеҙмәт итеү көсөгөҙҙән киләме , юҡмы икәне хаҡында уйланғанығыҙ булдымы ?\n(src)="11"> Әле 75 йәштә булған Анита үҙ ваҡытында быға бик шикләнгән .\n(src)="12"> Ул Англияла үҫкән һәм 18 йәшендә пионер хеҙмәтен башлаған .\n(src)="13"> « Кешеләргә Йәһүә тураһында һөйләргә яратһам да , сит илдә хеҙмәт итеү уйымда ла юҡ ине .\n(src)="14"> Минең бер ваҡытта ла сит телде өйрәнгәнем булманы , шуның өсөн , быға һәләтем юҡ , тип уйлай инем .\n(src)="15"> Шуға күрә , Гилеад мәктәбенә саҡырыу алғас , мин шаҡ ҡаттым .\n(src)="17"> Әммә мин : „ Йәһүә минең был эште башҡара алыуыма шикләнмәй икән , тимәк , миңә тырышып ҡарарға кәрәк “ , — тип уйланым .\n(src)="18"> Бына инде 50 йылдан ашыу мин Японияла миссионер булып хеҙмәт итәм » .\n(src)="19"> Анита былай тип өҫтәй : « Ҡайһы саҡта мин дәртле генә итеп йәш апай - ҡәрҙәштәргә : „ Онотолмаҫлыҡ сәйәхәткә барырға теләйһегеҙме ?\n(src)="20"> Арҡағыҙға рюкзак аҫығыҙ ҙа миңә ҡушылығыҙ ! “ — тим .\n(src)="21"> Күптәрҙең батырсылыҡ иткәненә мин бик шат » .\n(src)="22"> Сит илдә хеҙмәт иткән апай - ҡәрҙәштәр тәүҙә күсеп китергә баҙнат итмәгән .\n(src)="23"> Уларға был аҙымды эшләргә нимә ярҙам иткән ?\n(src)="25"> 64 йәшлек Морин исемле апай - ҡәрҙәш бына нимә ти : « Бала саҡтан уҡ мин ҡыҙыҡлы , мәғәнәле тормош алып барыу һәм башҡаларға ярҙам итеү хаҡында хыяллана инем » . 20 йәшендә ул пионерҙар етмәгән ергә — Квебекка ( Канада ) күскән .\n(src)="26"> Ул былай тип дауам итә : « Күпмелер ваҡыт үткәс , миңә Гилеад мәктәбендә уҡырға саҡырыу килде , әммә белмәгән ергә , дуҫтарһыҙ , бер үҙемә күсеп китеү ҡурҡыныс ине .\n(src)="27"> Өҫтәүенә , атайым ауырый ине , шуға , уны ҡараған әсәйемде нисек ҡалдырып китәйем инде , тип борсолдом .\n(src)="28"> Мин төндәр буйы илай - илай Йәһүәгә доға ҡылдым .\n(src)="29"> Ата - әсәйемә борсолоуҙарым хаҡында һөйләгәс , улар мине Гилеад мәктәбендә уҡып сығырға өндәне .\n(src)="30"> Урындағы йыйылыш , яратыу сағылдырып , ата - әсәйем хаҡында ҡайғыртты .\n(src)="31"> Йәһүәнең шундай ярҙамын күреп , мин уның үҙемә лә ярҙам итәсәгенә инандым .\n(src)="32"> Хәҙер инде мин юлға сығырға әҙер инем » . 1979 йылда Морин Көнбайыш Африкаға күскән һәм унда 30 йылдан ашыу миссионер булып хеҙмәт иткән .\n(src)="34"> Морин әсәһен ҡарай һәм махсус пионер булып хеҙмәт итә .\n(src)="35"> Сит илдә хеҙмәт иткән йылдарҙы иҫенә төшөрөп , Морин былай ти : « Йәһүә һәр саҡ миңә кәрәкле бөтә нәмәне һәм тап үҙ ваҡытында биреп торҙо » .\n(src)="37"> Сығышы менән Австралиянан булған 65 йәшлек Уэнди пионер хеҙмәтен йәш үҫмер сағында башлаған .\n(src)="38"> Ул былай тип иҫенә төшөрә : « Бик оялсан булғанға , миңә таныш булмаған кешеләр менән һөйләшеү ауыр ине .\n(src)="39"> Ләкин пионер хеҙмәте ярҙамында мин төрлө кешеләр менән аралашырға өйрәндем , һәм минең үҙ - үҙемә ышанысым нығыны .\n(src)="40"> Элекке ҡыйыуһыҙлығымдың эҙе лә ҡалманы .\n(src)="41"> Пионер хеҙмәтендә мин Йәһүәгә таянырға өйрәндем һәм сит илдә хеҙмәт итеү мөмкинселегенән ҡурҡмай башланым .\n(src)="42"> Кейәүҙә булмаған һәм ҡасандыр Японияла 30 йылдан ашыу миссионер булып хеҙмәт иткән бер апай - ҡәрҙәш миңә , уның менән бергә Японияға барып , унда өс ай хеҙмәт итергә тәҡдим итте .\n(src)="43"> Уның менән хеҙмәт итеп , сит илгә күсеү теләгем тағы ла көсәйҙе » . 1986 йылда Уэнди Австралиянан көнсығышҡа табан 1 800 саҡрым алыҫлыҡта урынлашҡан Вануату исемле утраулы дәүләткә күскән .\n(src)="44"> Уэнди әле лә Вануатула йәшәй һәм тәржемә итеү офисында хеҙмәт итә .\n(src)="45"> « Төпкөл райондарҙа яңы төркөмдәр һәм йыйылыштар ойошторолоуын күреү — үҙе бер бәхет !\n(src)="46"> Был утрауҙарҙа хеҙмәт итеү һәм Йәһүәнең эшенә бәләкәй генә булһа ла өлөш индереү — оло хөрмәт » .\n(src)="47"> Кумико ( уртала )\n(src)="48"> 65 йәшлек Кумико элек Японияла пионер булып хеҙмәт иткән .\n(src)="49"> Бер ваҡыт хеҙмәттәше уға Непалға күсергә тәҡдим иткән , әммә Кумико ризалашмаған .\n(src)="52"> Унан тыш , сит илгә күсеү өсөн аҡса ла кәрәк .\n(src)="53"> Ҡыҫҡаһы , шиктәрем күп булды .\n(src)="54"> Көтмәгәндә мин мотоциклда аварияға эләктем .\n(src)="55"> Дауаханала ятҡанда , башымда бындай уйҙар тыуҙы : „ Минең менән иртәгә нимә булырын кем белә ?\n(src)="56"> Ныҡ итеп ауырып китһәм , сит илдә хеҙмәт итеү мөмкинселегенән файҙалана ла алмаясаҡмын .\n(src)="57"> Әллә мин унда бер генә йыл булһа ла йәшәй алмаҫмынмы ? “\n(src)="58"> Мин , Йәһүәнән ярҙам һорап , ҡайнар доға ҡылдым » .\n(src)="59"> Дауахананан сыҡҡас , Кумико Непалға барып ҡайтҡан , ә шунан һуң хеҙмәттәше менән бергә шунда күскән .\n(src)="60"> Кумико Непалда инде 10 йыл тирәһе хеҙмәт итә .\n(src)="61"> Ул былай ти : « Йәһүә проблемаларымды , Ҡыҙыл диңгеҙҙе айырғандай , юҡ итте .\n(src)="62"> Мин вәғәзселәргә ихтыяж булған ерҙә хеҙмәт итә башлағаныма шул тиклем шат !\n(src)="64"> Хатта балалар ҙа Изге Яҙма тураһында буклет һорай .\n(src)="65"> Бында хеҙмәт итеү миңә ҙур шатлыҡ килтерә ! »\n(src)="66"> Әлбиттә , был ҡыйыу апай - ҡәрҙәштәр ауырлыҡтар менән дә осрашҡан .\n(src)="67"> Улар ауырлыҡтарҙы нисек еңеп сыҡҡан ?\n(src)="69"> « Тәүҙә ғаиләмдән йыраҡта булыу бик ауыр ине » , — тип бүлешә Канадала йәшәгән 62 йәшлек Дайан .\n(src)="71"> « Мин Йәһүәнән , был илдең кешеләрен яратырға ярҙам ит , тип һорай торғайным .\n(src)="73"> Шунан ул былай тине : „ Ярлылыҡты түгел , ә кешеләрҙе , уларҙың йөҙҙәрен һәм күҙҙәрен күрергә тырышығыҙ .\n(src)="74"> Уларҙың , Изге Яҙмалағы хәҡиҡәтте ишеткәс , үҙҙәрен нисек тотҡанын күҙәтегеҙ “ .\n(src)="75"> Уның кәңәше буйынса эш итеп , мин мул фатихалар урҙым .\n(src)="76"> Кешеләргә һөйөнөслө хәбәрҙе һөйләгәндә , мин уларҙың күңелендә өмөт сатҡыһы уяныуын күрә торғайным ! »\n(src)="77"> Дайанға сит илдәге хеҙмәткә яраҡлашырға тағы нимә ярҙам иткән ?\n(src)="78"> Ул былай ти : « Мин өйрәнеүселәрем менән дуҫлашырға тырыштым һәм уларҙың Йәһүәгә хеҙмәт итә башлауын күреп шатландым .\n(src)="79"> Хәҙер мин бында үҙемде өйҙәге кеүек хис итәм .\n(src)="80"> Ғайса Мәсих вәғәҙә иткәнсә , минең бында рухи әсәйҙәрем , атайҙарым , ағайҙарым һәм апайҙарым бар » ( Марк 10 : 29 , 30 ) .\n(src)="81"> 46 йәшлек Энн Азияның эшмәкәрлегебеҙ сикләнгән бер илендә хеҙмәт итә .\n(src)="82"> Ул былай ти : « Башҡа илдәрҙә хеҙмәт иткән йылдар дауамында миңә төрлө апай - ҡәрҙәштәр менән йәшәргә тура килде .\n(src)="84"> Беҙ бер - беребеҙҙән шул тиклем айырылып тора инек .\n(src)="85"> Ҡайһы ваҡыт был аңлашылмаусанлыҡтарға һәм үпкәләүҙәргә килтерә торғайны .


Яңы йыл, яңы бәхет менән!\nХөрмәтле райондаштар һәм ҡунаҡтар!\n2011 йыл тиҙҙән тарих биттәрендә ҡаласаҡ һәм иң яратҡан, күңел йылыһы өләшкән ғаилә байрамы – Яңы йыл киләсәк. Ул һәр кем өсөн оло өмөттәр бағлап, киләсәккә ышаныс биргән тылсымлы тантана.\nЙолаға ярашлы, байрам алдынан үткән йылға йомғаҡ яһала һәм алдағы көндәргә яңы маҡсаттар ҡуйыла. Шуны билдәләп үтергә кәрәк, республикабыҙ Президенты һәм Хөкүмәте ярҙамы менән 2011 йылда районыбыҙҙың үҫеше өсөн бик күп эштәр башҡарылды.\nМин һеҙгә тыуған еребеҙгә тоғро ҡалыуығыҙ,фиҙаҡәр хеҙмәтегеҙ, терәк-таянысығыҙ өсөн оло рәхмәтемде белдерәм. Уҙып барған йыл беҙҙең хәтеребеҙҙә сағыу, бай хәл-ваҡиғалары менән һаҡланасаҡ.\nЯңы йылдың яҙмышы – беҙҙең ҡулда. Шуға күрә 2012 йыл районыбыҙҙың үҫешен, халҡыбыҙҙың йәшәү шарттарын юғары кимәлгә күтәргән яуаплы мәл булһын.\nЫсын күңелдән һеҙҙе яҡынлашып килән Яңы йыл менән ҡотлайым! Бар изге хыялдарығыҙ тормошҡа ашһын, һәр көнөгөҙ яҡшылыҡ һәм мөхәббәт нурҙарына сорналһын.\nХөрмәтле яҡташтар, шатлыҡ-ҡыуаныс, ныҡлы һаулыҡ һәм ҙур-ҙур уңыштар һеҙгә! Яңы йыл, яңы бәхет менән!\nХөрмәтле ҡала һәм район халҡы!\nҺеҙҙе Яңы йыл байрамы менән ихлас ҡотлайым!\nЯңы йыл – ул барыбыҙҙың да яратҡан байрамы. Беҙ ошо мәлдә үткән йылды хәтергә төшөрәбеҙ. Әлбиттә, бөтәһе лә булды: бәхет һәм буш өмөттәр, шатлыҡ һәм һағыш, асыштар һәм юғалтыуҙар. Беҙ уларҙы хәтер һандығына һалып ҡуйҙыҡ. Уҙған йыл ваҡиғаларына баһа биреп, беҙ тәүге сиратта яҡындарыбыҙ, ғаиләбеҙ, йылды үҙебеҙ нисек үткәреүебеҙ тураһында уйлайбыҙ. Сөнки республика һәм бөтә ил тормошо беҙҙең яҙмыштарҙан, эшебеҙҙән һәм хистәребеҙҙән ярала.\nШуны ҡыйыу әйтергә мөмкин: тарихта ҡаласаҡ 2011 йыл һөҙөмтәлә беҙҙең өсөн бөтә йүнәлештәр буйынса ла ыңғай булды һәм беҙҙең күп нәмәгә һәләтле, ҙур маҡсаттарға ирешә алыуыбыҙҙы асыҡ күрһәтте.\nЯратҡан байрамыбыҙ – Яңы йыл беҙҙең иң яҡшы кешелек сифаттарыбыҙ – изгелек, ышаныс, ғәҙеллек, аҡыл, шулай уҡ балаларыбыҙға һәм атай-әсәйҙәребеҙгә, туғандар һәм яҡындарға, тыуған йортобоҙға һәм Ватанға һөйөү тирәләй берләштерә. Һыуыҡ ел-бурандарына ҡарамаҫтан, ул яҡты һәм йылы байрам булып ҡала.\nАлда бихисап яҡты байрам көндәре. Һеҙҙең барлыҡ изге уй-ниәттәрегеҙ тормошҡа ашһын. Һәр ғаиләлә сәләмәтлек һәм именлек хөкөм һөрһөн. Аҡ бәхеттәр һеҙгә! Яңы йыл менән!\nХөрмәт менән – Рафаэль Сырлыбаев, Башҡортостан\nРеспубликаһының Дәүләт Йыйылышы – Ҡоролтай депутаты.\nАвтор: Һаҡмар | Ваҡыты: 00:17 Комментариев нет:\nИшетелә төҫлө Ҡыш бабайҙың\nПар аттарҙа сабып килгәне,\nЯнындағы ҡыҙы Ҡарһылыуҙың\nСылтыратып ихлас көлгәне.\nОнотолһон әйҙә борсолоуҙар,\nБошоноуҙар ҡалһын был йылда.\nИхлас ҡыуандырыр ҙур уңыштар,\nНасип булһа, килер быйыл да.\nҠупшы шыршылағы йондоҙсоҡтай\nКүңелдәрҙән шатлыҡ һибелә.\nТирә-йүнде аҡлыҡ, сафлыҡ ҡаплай,\nЕребеҙгә Яңы йыл килә!\nАвтор: Һаҡмар | Ваҡыты: 00:16 Комментариев нет:\nТөҙөлөүсе Темәс һөт комбинатының директоры вазифаһына күсерелеү сәбәпле, Камалетдинов Бикйән Таңғатар улы Темәс ауыл биләмәһе башлығы вазифаһынан бушатылды.\nТемәс ауыл биләмәһе башлығы вазифаһын башҡарыусы итеп эштәр идарасыһы Тайсина Гөлдәр Нурулла ҡыҙы тәғәйенләнде.\nЭштәр идарасыһы вазифаһына Йәнсурин Рауил Хөрмәт улы тәғәйенләнде.\nАвтор: Һаҡмар | Ваҡыты: 00:15 Комментариев нет:\nКонкурс еңеүселәре билдәләнде\nБилдәле булыуынса, ай башында районда Яңы йыл тройкалары, биналарҙы һәм боҙ ҡаласыҡтарын байрамса биҙәү буйынса смотр-конкурс иғлан ителгәйне. Ошо көндәрҙә комиссия йөрөп тикшереп сыҡты.\nБиләмәләрҙә Яңы йылға әҙерлек төрлөсә башҡарылған. Шуны билдәләргә кәрәк – Ғүмәр, Әхмәр һымаҡ бәләкәй ауылдарҙа байрам ҡаласыҡтары ҡороу, шыршыларҙы биҙәүҙә халыҡ айырыуса тырышлыҡ күрһәткән. Комиссия ағзаларына Яңы йыл тамашаһын күрһәтеүҙә Буранбай, Татлыбай халҡына етеүсе булманы.\nШулай итеп, боҙ ҡаласыҡтары ҡороу һәм биҙәү буйынса беренсе урынға Әбделкәрим, икенсегә Таулыҡай һәм Ҡолсора ауыл биләмәләре сыҡты. Өсөнсө урын иһә Ярат, Татлыбай, “Баймаҡ” ғилми-производство берекмәһенә тапшырылды.\n“Иң яҡшы театрлаштырылған һәм массалы Яңы йыл тамашаһы” номинацияһында беренсе урын алған Татлыбай ауылы халҡы комиссия ағзаларын һәр йылдың нимә белдергәнен күрһәтеп ҡаршы алды. Урамдан үткәндә өйҙәренең алдында кемдер йыл символы тип һыйыр, эт бәйләгән, берәүҙәр сусҡа, маймыл булып кейенгән. Тамашасылар аҙаҡтан усаҡ янында йыйылған йондоҙнамә билдәләренең кәңәш ҡороуын ҡараны.\nИкенсе урынға лайыҡ булған Ғүмәр халҡы тамашаға бигерәк ихлас булды. Ҡыҙыҡлы костюмдар (“Һыйыр”, “Үгеҙ”, “Сысҡан”, “Блондин ҡыҙ”), телевизорҙан сығыш шуны дәлилләне. Буранбайҙар ҙа бирешмәне, йыр-моң менән барыһын да уҙҙырып, үҙҙәрен мәҙәни кешеләр төбәге тип йәнә лә иҫбатланы. Өсөнсө урында булған Һаҡмар, Ҡолсора, Әхмәр, Семеновск ауылдары халҡының да сығыштары иғтибарға лайыҡ ине.\nҠыш бабай һәм Ҡарһылыуҙың “транспорт сараһы” – Яңы йыл тройкалары ярышын барыһы ла яратып ҡараны. Быйыл “Уңыш” АХК-һы беренсе урын алды. Икенсе урын “Баймаҡ” ҒПБ-һы, “Октябрь” АХК-һына тапшырылды. Ниғәмәт ауыл биләмәһе, “Таналыҡ” АХК-һы, Билал ауыл биләмәһе өсөнсөгә лайыҡ булды.\nӘйткәндәй, тройкалар конкурсы тип иғлан ителһә лә, бер йәки ике ат егеүселәр ҙә осраны. Төҫтәре бер иш, иң мөһиме – үҙ-ара талашмаған аттарҙы һайлау мәшәҡәтле эш булып торһа ла, ярыш шарттарын барыһы ла үтәргә тейеш ине.\nБайрамға әҙерлек эштәрендә әүҙемлек күрһәткәндәре өсөн С.Р. Йыһаншинаға (Күсей ауыл биләмәһе башлығы) һәм Таулыҡай, Төркмән, Беренсе Этҡол, Ҡолсора мәктәптәренә Рәхмәт хаттары тапшырылды. Унан тыш тырыш ғаиләләр - Ҡәҙриә һәм Ғирфан Булатовтар, Зифина Шәйҙуллина, Илдар Биктимеров, Кәрим Булатов (Әбделкәрим), Фәрхәт Әхмәтов (Иҫке Сибай), Зилә һәм Рәсүл Мостафиндар (Үрге Иҙрис), Зөлфирә Күсәбаева (Мерәҫ), Айбулат Ғайсин (Өмөтбай) тәбрикләнде.\nЯңы йыл сараларына яҡшы әҙерлек өсөн Рәхмәт хаттары шулай уҡ номинант тип билдәләнгән ауыл биләмәләренә һәм биләмә башлыҡтарына – М.С. Сәғәҙәтова (Таулыҡай), Ф.Ә. Әхмәтов (Ярат), Х.Ғ. Булатов (Әбделкәрим), Р.С. Ишмырҙин (Ҡолсора), Г.У. Сәлимова (Семеновск), М.С. Вәлишин (Ишбирҙе), Г.Й. Азаматова (Беренсе Этҡол), ҡала биләмәһе башлығы И.Ә. Бураншинға тапшырылды.\nЕ. Ғүмәрова фотоһы.\nБеҙ – «аждаһа»лар!\nТормошта төрлө ҡыҙыҡ хәлдәр, күренештәр була. Хатта уларҙы күреп “Кинофильмдарҙы ысынбарлыҡтан алалар икән!” – тип уйлап ҡуяһың.\nКүҙ алдына килтерегеҙ – ябай ауыл мәктәбе. Бишенсе класс. Унда дүрт малай һәм бер ҡыҙ белем ала. Үҙҙәре шундай шаян, шуҡ, белемгә ынтылыусан ул Мөхәмәт Рафиҡов, Илмир Мансуров, Ирәндек Ишмөхәмәтов, Илнур Рыҫкилдин, Раушания Сәлимйәнова. Был һыҙаттарҙы уларҙа класс етәксеһе, Йәнйегет мәктәбенең рус теле һәм әҙәбиәте уҡытыусыһы Ләлә Һөйөндөк ҡыҙы Рафиҡова тәрбиәләй.\nБында нимәгә ғәжәпләнергә тиһегеҙме? Улар барыһы ла – «Аждаһа»лар! Эйе-эйе, балалар ҙа, уҡытыусы ла, йәнә Мөхәмәт һәм Ирәндектең әсәләре (1964 һәм 1976 йылғылар) Аждаһа йылында донъяға килеп, 2012 йылды түҙемһеҙләнеп көтә.\nАждаһа йылында тыуған кешеләр ғәҙел, ныҡышмал, маҡсатҡа ынтылыусан булыуы менән айырылып тора. Улар ялҡауҙарҙы, һүлпәндәрҙе, аҡылһыҙҙарҙы яратмай. Аждаһа матур йылмайһа ла, кәрәк саҡта ауыҙҙарынан ут та сығара ала. Бигерәк тә кемдер уның шәхси биләмәһенә һорауһыҙ килеп инһә. Әгәр инде Аждаһаның әйберенә ҡул һуҙырға уйлаһағыҙ... Һеҙҙең менән ни буласағын күҙ алдына килтереүе лә ауыр.\nЛәлә Һөйөндөк ҡыҙынан: “Шул тиклем күп «Аждаһа»лар бер урынға йыйылған. Ысынлап та, һыҙаттарығыҙ ошо йылға тап киләме?” – тип һорайым. Уҡытыусы көлөмһөрәп: “Тулыһынса тап килгәнбеҙ, шикләнерлеге лә юҡ. Шулай ҙа был күренештең ыңғай яҡтары күберәк”, – тине.\nЫсынлап та, тырыш балалар тик яҡшы билдәләргә уҡырға ынтыла, төрлө олимпиада, ярыштарҙа, мәҙәни сараларҙа оло теләк менән ҡатнаша. Тик киләсәктә кем буласаҡтарын әлегә сер итеп һаҡлайҙар.\n“Аждаһа йылынан ниҙәр көтәһегеҙ?” – тигән һорауға, улар дәррәү итеп: “Тик уңыштар ғына, сөнки был – беҙҙең йыл!” – тип яуап бирҙе.\nЭйе, уларҙың теләктәре фәрештәләрҙең “амин” тигән сағына тура килһен.\nБөгөн беҙҙең ишекте ҡағасаҡ Аждаһа ялҡауҙарҙы, алдаҡсыларҙы яратмай, ә дәртле, рухлы, тынғыһыҙ, эшһөйәр кешеләргә тылсым таяғын бирәсәк. Шуға күрә барыһы ла үҙебеҙҙең ҡулда, дуҫтар!\nАвтор: Һаҡмар | Ваҡыты: 00:12 Комментариев нет:\nМөғжизәләр булып тора!\nКескәй бала өйҙәренә килеп ингән һаҡаллы Ҡыш бабай, һылыу Ҡарһылыу, уға эйәргән Ҡуянға ҡарап һоҡланыуынан тын ҡала. Юҡ-юҡ, ҡунаҡтар улар ғына түгел, төрлө йәнлек булып кейенгәндәре ишек төбөндә тапана. Бала тәүҙә ҡаушап, унан батырайып әсәһе менән әҙерләгән шиғырын, йырын йырлап ишеттерҙе. Ҡыш бабай уны маҡтап, арҡаһынан һөйөп алды. Шыршы тирәләй йырлап-бейеү, Ҡыш бабайҙың алдында ултырыу, Ҡарһылыуҙың йомаҡтарына яуап биреү... Эйе, былар барыһы ла кескәйҙең йыл буйы ҡәҙерләп һаҡлаған хәтирәһе буласаҡ, уны шәфҡәтле, миһырбанлы итеүгә үҙ өлөшөн индерәсәк.\nБындай матур кисә ҡайҙалыр ҙур ҡалала, артистар тарафынан ойошторола икән тип уйлаһағыҙ – яңылышаһығыҙ. Ишмырҙа ауылының мәҙәниәт йорто хеҙмәткәрҙәре атҡара был матур йоланы. Ҡыш бабай–Илдар Шәйәхмәтов (мал ҡараусы), Ҡарһылыу – Ләйсән Иҫәндәүләтова (ауыл китапханасыһы), Сәкинә Сөләймәнова һәм Рәмзиә Сәйетҡолова (мәҙәниәт йорто хеҙмәткәрҙәре), гармунда өҙҙөрөп уйнаусы – Зариф Сапаров (художество етәксеһе) һәм уларҙы ойоштороусы Зөлфиә Солтанғолова (Ишмырҙа мәҙәниәт йорто директоры).\nБалаларға байрам бүләк итеү уйы физик мөмкинлектәре сикләнгән кескәйҙәрҙең йәшәйешен биҙәү теләгенән килә уларға. “Көндәр буйы өйөндә ултырған, йүгереп уйнай алмаған ҡыҙҙар һәм малайҙарға мөғжизә бүләк итеү – беҙҙең өсөн оло бәхет. Улар ғына түгел, ә ата-әсәләре лә һәр көнгә оло ышаныс менән йәшәй бит. Кешенең өмөтөн һүрелтергә ярамай, киреһенсә, уны тағы дөрләтеп ебәрергә кәрәк”, – ти улар.\nЫсынлап та, мөғжизә бүләк иткән апай-ағайҙарҙы һәр кем йыл һайын түҙемһеҙләнеп көтөп ала. Ә мәҙәниәт йорто хеҙмәткәрҙәре уларға ярҙам күрһәткән ауыл биләмәһе, “Байҡара” агрофирмаһы етәкселегенә бик тә рәхмәтле. Сөнки йыл һайын шыршы ҡуйыу, кескәйҙәргә тәмлекәстәр таратыу өсөн, үкенескә ҡаршы, ҙур хыял ғына етмәй, матди ярҙам да кәрәк.\nЗөлфиә Тимербулат ҡыҙы Солтанғолова әйтеүенсә, ауылда Яңы йыл гөрләп үтә. 30 декабрҙә бар ауыл менән шыршы янында 2012 йылды ҡаршылайҙар. 31 декабрҙә һәр кем ғаиләһе менән байрамды үткәрһә, 1 ғинуарҙан башлап улар тағы төрлө әкиәт геройҙарына әүерелеп, балаларҙы ла, ололарҙы ла ҡыуандыра.\nЭйе, ауылдаштарына, бигерәк тә кескәйҙәргә бәхет-шатлыҡ бүләк иткән был изге күңелле кешеләргә тик уңыштар теләге килә. Яңы йыл һеҙҙең һәм яҡындарығыҙҙың бар теләктәрен тормошҡа ашырһын!\nАвтор: Һаҡмар | Ваҡыты: 00:11 Комментариев нет:\nҠыш бабай миңә кәләш...\nЯңы йыл минең һәм ҡатыным өсөн иң ҡәҙерле байрам. Сөнки беҙ ошо көндә, дөрөҫөрәге төндә таныштыҡ. Баймаҡта дуҫтарым менән урам ҡыҙырып йөрөгәндән һуң, ауылдан яңы күсеп килгән ағайым менән еңгәйемә ашыҡтым. Яңы өйләнешкән парҙы уңайһыҙлауы ҡыйын һымаҡ булһа ла, еңгәйем ихлас күңелдән саҡырғас, ризалаштым. Подъезға етеп барғанда бер ҡыҙҙың илауын күреп ҡалдым. Тәүҙә үтеп киттем дә, унан ниндәйҙер көс мине кире борҙо. Тегенең янына барып ипләп кенә “Нимә булды?” – тинем. Ҡыҙ миңә боролоп ҡараны ла, ҡурҡып китте. Шулай булмай ни? Ул бәләкәй генә, ә мин унан ике башҡа ҙурыраҡ, тауышым да ҡалын ғына. Ҡыҙ шөрләһә лә: “Һеҙгә нимә кәрәк?! Хәҙер мин һеҙҙеме!..” – тине лә әзмәүерҙәй егетте ни эшләтергә белмәй тынып ҡалды. Ҡыҙға үҙемдең уны йәлләп туҡтауымды саҡ аңлата алдым. Баҡһаң, иптәш ҡыҙҙары менән Яңы йыл кисәһен бергә үткәрергә һөйләшеп, аҡса йыйғандар. Был аҙыҡ-түлекте һатып алып килгәндә ун һум аҡсаһын юғалтҡан. Ә совет заманында 10 һум хәҙерге мең һумдан ҡиммәтерәк ине. Был уртаҡ аҡсаға улар ауылдары яғына таралышырға тейеш булған. Башҡа береһенең дә аҡсаһы юҡ. Ҡыҙҙарына аҡсаны юғалтыуын нисек әйтергә белмәй ҡурҡып илап тора икән. Ҡурсаҡтай нәфис кенә ҡыҙҙы шул тиклем йәлләнем. Кеҫәмдәге һуңғы ун һумлыҡты сығарып уға тотторҙом. Үҙемдең кеҫәлә тинлектәр генә ҡалды. Ҡыҙ аҡсаны алыуҙан ҡырҡа баш тартты, шулай ҙа мин уны “бурысҡа” тигән булып өгөтләй алдым. Шул саҡ мин эргә-тирәлә шау-шыу тынып ҡалғанын тойоп, сәғәтемә күҙ һалдым. Сәғәт ун ике тула биш минуттан! Бәләкәй генә ҡыҙҙа ҡайҙан шундай көс табылғандыр, мине етәкләп йүгертеп алып китте. Беҙ ҡыҙҙар йыйылған бүлмәгә барып ингәндә сәғәт ун икене һуға башлаған ине. Зиләйлүгем менән ошо яңы тыуған йылдың 8 мартында уҡ өйләнештек. Аллаға шөкөр, бик бәхетле йәшәйбеҙ.\n...ә миңә туғандар бүләк итте\nЯңы йыл алдынан ғына эшем буйынса Күмертау ҡалаһына юлланырға тура килде. Эшемде эш итәм тип ике көн саптым. Ни тиклем тырышһам да 30 декабрҙә ҡуҙғалған автобусҡа өлгөрмәнем. Ул саҡта кеҫә телефоны түгел, бындайы ла һирәк кешелә генә бар. Ҡатыным менән Яңы йылға ҡунаҡтар саҡырыуыбыҙҙы уйлап бошондом. Хәйерсегә ел ҡаршы тигәндәй, 31-е лә мин Баймаҡ яҡтарына ҡуҙғалған автобусҡа инә алманым. Ҡунаҡхананан сығып киткәйнем, уныһында ла урын ҡалмаған. Вокзалда ултырҙым-ултырҙым да, урам буйлап киттем. Күңелем төшөп, ҡаланы ҡыҙырам. Халыҡ майҙанға йыйылған, шау-гөр килеп күңел аса. Ана, тағы бер төркөм кешеләр гармун тартып, йырлашып килә. Шул саҡ береһе яңғыҙ ситтә торғаныма иғтибар биреп, яныма килде. “Эй, дуҫ, ниңә бойоғоп тораһың байрамда?” – тип һораны. Тегегә бар бәләмде һөйләп бирҙем. “Ул да булдымы ҡайғы! Имен-һау ғына бул, тыуған яғыңа ҡайтырһың. Туҡта-туҡта, Баймаҡ тиһеңме?” – тип һораша башланы. Сабит менән әңгәмәләшә торғас, туғандар булыуыбыҙҙы асыҡланыҡ. Быны белгәс, уға ҡунаҡҡа йыйылған бар кешеләр мине ҡосаҡлай башланы. Араһында Ҡуянтау ауылынан Мөхтәр ҡорҙаш та (хәҙер мәрхүм инде) булып сыҡты. Аҙашып ҡалып үткәргән Күмертауҙағы Яңы йыл байрамым иң еллеһе булды. Ҡорҙаш менән 1 ғинуарҙа күңелле генә килеп төшкәс, еңгәгеҙ әҙерәк асыуланып алды алыуын. Әммә шул төндән алып, бына хәҙер 30 йылдан ашыу Күмертауҙағы Мәҡсүтов туғандарыбыҙ менән тығыҙ аралашып йәшәйбеҙ. Шуға күрә ҡартайһам да Яңы йыл мөғжизәләренә лә, әкиәттәргә лә ысын күңелдән ышанып йәшәйем.\nАвтор: Һаҡмар | Ваҡыты: 00:09 Комментариев нет:\nЯҡташтарыбыҙҙың күңел түренән\n– Ысын күңелдән бар район халҡын Яңы йыл менән ҡотлайым! Ҡайҙа ғына булһам да, баймаҡтар тураһында матур, йылы һүҙҙәр ишетеп ҡыуанып, ғорурланып йәшәйем. Яңыраҡ Өфөлә студенттар менән осрашыу үткәреп, йәштәребеҙҙең күңелен үҫтергән өсөн район хакимиәте башлығы И.Х. Ситдыҡовҡа һәм бар етәкселәргә рәхмәтемде белдерәм. Был сара беҙҙең райондың үҫешенә ныҡлы йоғонто яһаясаҡ.\n– Хөрмәтле ҡәрҙәштәрем! Баймаҡ һыуын эсеп үҫһәм дә, яҙмыш миңә сит ҡалаға күсергә насип иткән. Шулай ҙа мин үҙемдең рухлы башҡорт еренән булыуымды һис ҡасан хәтеремдән сығармай, “беҙ – баймаҡтар!” тип йәшәйем. Килгән йылдың Аждаһаһы ҡара булһа ла, йыл үҙе тик аҡ төҫтәргә, аҡ бәхеттәргә мансылһын.\n– Минең ҡәҙерле яҡташтарым! Сәғәт 12-не һуҡҡанда сит ерҙәрҙә һеҙҙе һағынып, һеҙгә бәхет, шатлыҡ, мөхәббәт, ғаилә именлеге теләп йәшәгән ырыуҙаштарығыҙ барлығын онотмағыҙ. Ҡайҙа булһаҡ та, бер-беребеҙҙең йөрәк йылыһын, терәк-таянысын тойоп йәшәргә яҙһын!\nСиләбе өлкәһе, Пласт ҡалаһы.\nАвтор: Һаҡмар | Ваҡыты: 00:07 Комментариев нет:


“Тормош матур йәшәй белгәндәргә”, – ти 95 йәшен тултырған юбиляр Нина Пряхина\nРайоныбыҙҙа етəкселəр тарафынан оло йəштəгелəргə етди иғтибар бүленə, ихтирам да ҙур. Оло йəштəрен билдəлəгəн инəй-олатайҙарҙы өйҙәренә барып тəбриклəү, уларға ил Президентының ҡотлау хатын һәм бүләктәр тапшырыу – быға асыҡ миҫал. Хәтерләһәгеҙ, һуңғы айҙарҙа ғына район хакимиəте башлығы Илгиз Лирман улы Фәтҡуллин 90 йәшен билдәләгән бер нисә ветеранды ҡотлауы тураһында яҙғайныҡ инде. Ә ошо көндәрҙә ул Йылайыр ауылында йәшәгән тыл эшсәне Нина Ивановна Пряхинаны 95 йәшлек оло юбилейы менән ҡотланы.\nНина Ивановна 1925 йылдың февраль айында күмәк балалы ғаиләлә тыуған. Ҡыҙға 10 йәштәр тирәһе булғанда атаһы мәрхүм булып ҡала. Был фажиғәне Нина Ивановна әле булһа яҡшы хәтерләй. Аҫыраусыһын юғалтҡан ишле ғаиләгә икеләтә ауырға тура килһә лә, әсәйҙәре балаларын яңғыҙы аяҡҡа баҫтыра, кеше итә.\n– Бала сағым ауыр булды, иртә йәштән ҡара эшкә егелдем. Сайыр йыйып, унан һағыҙ эшләй торғайныҡ. Һуғыш ваҡытында счетовод булып эшләнем, ауылдар буйлап йөрөп, фронтовиктарҙың балаларын ҡараныҡ. Колхозда ла аҙ тир түкмәнем инде, – тип хәтер ебен һүтә Нина Ивановна.\n1946 йылда фронтовик Петр Евстифеевичҡа кейәүгә сыға. Йәштәр бер урамда йәшәгән һәм бер-береһен күптән белгән була. Иренең дә ғаиләһе ишлеләрҙән һанала.\n1947 йылда Пряхиндарҙың ҡыҙҙары Надежда донъяға килә. Унан һуң улдары Александр тыуа. Шулай итеп, эшһөйәр ғаиләлә һәүетемсә йәшәп алып китә, балаларын кеше итеп, күҙле-башлы итә. Хәҙер Нина Ивановнаның өс ейәнсәре һәм бер ейәне, ете бүлә-бүләсәре бар.\n– Үлән ашап үҫтек. Бер ваҡытта ла эштән ҡурҡманыҡ. Хәрәкәттә – бәрәкәт, тиҙәр бит, күп эшләгәнгә лә оҙаҡ йәшәйемдер, – тип йылмая 95 йәшен билдәләгән юбиляр.\nНина Ивановна үҙ йортонда бер үҙе йәшәй. Йорт эштәрен үҙе башҡара, бөтә нәмәне тәртиптә тоторға тырыша һәм килгән һәр ҡунаҡты ихлас ҡаршы алып ултыра.\nЮбилярға матур ҡартлыҡ, балаларының имен-һау булыуын теләйбеҙ!


Президент һәм Юғары баш командующий Владимир Путин Үҙәк хәрби округты тревога буйынса күтәрҙе, округтың әҙерлеген ҡапыл тикшерергә ҡушты\nБыл турала оборона министры Сергей Шойгу белдерҙе.\nВедомство башлығы әйтеүенсә, Үҙәк хәрби округтағы тикшереүҙәр барышында округтағы авиация, һауа-десант, хәрби-транспорт авиацияһы ла тулы әҙерлек хәленә килтерелә. Был күнекмәләр беҙҙең республикаға ла ҡағыла - Башҡортостандағы частәр үҙәк хәрби округҡа ҡарай. Тикшереүҙәр башланды ла инде. Бөгөн ҡала һәм район хакимиәттәренең ғәҙәттән тыш хәлдәр ваҡытында шәхси составтарҙы ойштороу кимәле тикшерелде. Һөҙөмтәләр яҡшы, мәҫәлән Өфө предприятиеларының береһендә оператив штаб һанаулы ғына минуттар эсендә йыйылды. һәм был механизм хәрбәи уҡыуҙар мәлендә генә түгел, тәбиғәт ғәрәсттәре һәм башҡа фажиғәләр мәлендә лә эшләй. Хәрбиҙәр фекеренсә, һуңғы йылдарҙа граждандар оборонаһының нығыныуы күҙәтелә. Хәрбиҙәрҙән тыш, Владимир Путин Һаулыҡ һаҡлау, Ауыл хужалығы, Сәнәғәт һәм Сауҙа министрлыҡтары, Медик- биологик, Балыҡсылыҡ, Дәүләт резервтары буйынса федераль агентлыҡтар, Новосибирск, Һамар, Силәбе һәм Башҡортостан хакимиәттәренең әҙерлеген дә баһаларға ҡушты.


Йәрәбә һалынды | ГТРК «Башкортостан» — Новости Уфы и РБ\n02 августа 2018 — 15:47 ГТРК «Башкортостан»\nБерҙәм республика округы буйынса һайлау бюллетенендә һайлау берләшмәләренең эмблемаһы һәм урыны асыҡланды. Ул Республика үҙәк һайлау комиссияһында үткән йәрәбә тотоу барышында билдәләнде. Дәүләт Йыйылышы-Ҡоролтайға депутатлыҡҡа дәғүә итеүселәр шулай уҡ республика матбуғат баҫмаларында агитация өсөн майҙан һайланы. Был дә йәрәбә нигеҙендә башҡарылды. Хәбәр итеүебеҙсә, һайлауҙа алты сәйәси фирҡә исемлегендә 736 кандидат теркәлгән. Бер мандатлы округтар буйынса республика парламентына 290 кандидат дәғүә итә. Һайлау алды компанияһы барышында улар республика буйынса таратылған 9 һәм урындағы матбуғатҡа ҡараған 122 баҫма биттәрендә агитация материалдарын баҫтыра ала.


Конкурстар » Страница 50 » "Йәшлек" гәзите\nГазета "Йәшлек" » Конкурстар » Страница 50\nҺүҙ – көслө ҡорал\nКонкурстар // 20-09-2011, 11:42\nМатбуғат һүҙенең көсө нимәлә? Сер түгел, ҡайһы берҙә ябай ғына бер мәсьәләне хәл итеү өсөн дә ҙурҙан ҡубып мәҡәлә сығарырға кәрәк була. Гәзит-журнал хәбәрсеһе үҙ уҡыусыһын борсоған, йән һыҙлауына әүерелгән проблемаларынан ситтә ҡала алмай. Сөнки халыҡтың асыҡтан-асыҡ һөйләшеү урынына әүерелгән матбуғат көндәлек тормошто бар тулылығында яҡтырта алыуы, тормош дөрөҫлөгөн бар асылында күрһәтә белеүе менән көслө. Уҡыусы унда үҙ яҡлаусыһын да күрә. Ә гәзиттә тәнҡит аҡһай икән, ул бер нисек тә уҡымлы була алмай....\nТәрән фекерле, үткер ҡәләмле\nКонкурстар // 17-09-2011, 13:27\nҺүҙ байлығы, фекер байлығы, күңел байлығы. Был төшөнсәләрҙең берәүһе генә лә уның эйәһен мәртәбәле, үҙенсәлекле итер ине. Ә яҙыусы, журналист Фәрзәнә Аҡбулатованың шәхесенә хас был сифаттар уның ижади табыштарын тағы ла сағыуыраҡ, камилыраҡ итә....\nГөлгөнә КӘРИМОВА: “Алдыма ҡуйған маҡсаттарыма ышаныслы атлайым”\nКонкурстар // 13-09-2011, 15:24\nТәбиғәттең төҫтәргә бай мәлендә, сентябрь айында, Ғафури районының Ташбүкән ауылында донъяға килгәнмен. Әлеге көндә Красноусол башҡорт гимназияһының 10-сы синыфында уҡып йөрөйөм. Йырларға, бейергә яратам. Шиғырҙар яҙам. Яҡташыбыҙ Гөлнур Яҡупова призына “Өмөтлө ҡәләм” бәйгеһендә ҡатнашып –1-се урын, Өфө ҡалаһында үткән башҡорт теле буйынса төбәк-ара олимпиадала 3-сө урынды яуланым.\nШиғриәткә һөйөүем хозур тәбиғәтле тыуған ауылымдан, ғәзиз әсәйемдән һәм ҡәҙерле уҡытыусыларымдан киләлер тип уйлайым....\nШәһит Хоҙайбирҙин премияһын кем алыр?\nКонкурстар // 10-09-2011, 12:11\n2011 йылда журналистика өлкәһендә иң яҡшы әҫәрҙәргә республика Хөкүмәтенең Шәһит Хоҙайбирҙин исемендәге премияһына дәғүә итеүселәр билдәләнде. Быйылғы исемлек ҙур ғына, унда дүрт коллектив һәм ете автор ингән.\nАвторҙар коллективынан Ринат Фәйзрахманов, Ринат Рәжәпов һәм Илдар Әхиәров «Необычные названия: истории и быль» мәҡәләләр шәлкеме өсөн – «Республика Башкортостан» нәшриәт йорто тәҡдим итте....\n«Яҙғандарым тик мөхәббәт түгел, Мин ғашиҡмын бары донъяға»\nКонкурстар // 20-08-2011, 15:27\nБейек тауҙан ҡара – Һаҡмар аға,\nТаҫма кеүек һуҙып һалғандай.\nӘ ауылда, гүйә, төш һыулауға\nМалдар төшөп кенә барғандай....\nКонкурстар // 20-08-2011, 15:26\nМәктәптән ҡайтып килһәм, яр башындағы эскәмйәлә арлы-бирле генә боҙ китеүен ҡарап, Сәлих бабай ултыра. Яҙғыһын-йәйгеһен Ағиҙел буйында тамаша ҡылыусылар күп була. Тик оло кешенең хәсрәткә сумған торошо айырыуса иғтибарымды тартты. Уйлана-уйлана янына барҙым да:\n− Һаумыһығыҙ, бабай! Ниңә кәйефегеҙ төшөп ултыра, сатнама һыуыҡтар артта ҡалды бит инде, – тинем. Мин шулай инәй-бабайҙарҙың янына туҡталып һөйләшеп китергә яратам.\n«Маҡсатым – алдынғы ҡарашлы шәхес булыу»\nКонкурстар // 16-08-2011, 10:57\nБашҡорт халҡының бөйөк сәсәне, мәғрифәтсе Мифтахетдин Аҡмулланың тыуыуына 175 йыл тулыу айҡанлы 2006 йылда Башҡортостан Хөкүмәте тарафынан стипендия булдырылды. Был стипендия республиканың белем биреү учреждениеларының өмөтлө һәм мәртәбәле егет-ҡыҙҙарына тәғәйенләнгән. Ләйлә Әбдрәхимова ла ошо баһаға лайыҡ булды. Был ҡыҙ тыумышы менән Күгәрсен районының Тәүәкән ауылынан....\n«Йондоҙло осош» яңы таланттар асасаҡ\nКонкурстар // 30-07-2011, 11:55\nҺәләтле йәштәр өсөн ойошторолған проект «Дан минуты» тапшырыуынан ҡалышмаҫҡа оҡшаған\nЙәш таланттарҙың «Йондоҙло осош» тип аталған хит-парадында ҡатнашыусыларҙы һайлап алыу дауам итә. 6 авгусҡа тиклем 15 – 35 йәшлек йәштәргә үҙҙәренең һәләтен күрһәтеү мөмкинлеге бар. Актерҙар, моделдәр, ди-джей, шоумендар, йырсы-бейеүселәр, үҙенсәлекле жанр башҡарыусылары, фотоға төшөрөүселәр һәм үҙҙәренең таланттары менән бүтәндәрҙе һоҡландырырға, аптыратырға әҙер булыусы йәштәр 8 (347) 293-55-45 телефоны буйынса шылтырата, йә булмаһа, ufa.hitparad@imkotera.com электрон адресына, ҡатнашырға теләк белдереп, ғариза ебәрә ала....\nАртҡа 1 ... 46 47 48 49 50 51 52 53 54 ... 61 Алға


Рәсәй студенттары киләсәккә өмөт уята » "Йәшлек" гәзите\nГазета "Йәшлек" » Новости » Спорт » Рәсәй студенттары киләсәккә өмөт уята\nШулай итеп, шау-гөр килеп сираттағы йәйге Универсиада ла үтеп китте. Рәсәй йыйылма командаһы 155 алтын, 75 көмөш һәм 62 бронза миҙал яулап, рекорд ҡуйҙы. Миҙал һаны буйынса икенсе урында – Ҡытай студенттары. Улар иҫәбендә – 77 (26 – 29 – 22) миҙал. Япондар – өсөнсө, 84 миҙал (24 – 28 – 32).\nБынан ике йыл элек Ҡытайҙа уҙған Универсиадала бәйге хужалары, 75 алтын, 39 көмөш һәм 31 бронза миҙал яулап, беренсе урын яулағайны. Рәсәй студенттары 113 (35 алтын, 38 көмөш, 40 бронза) миҙал менән дөйөм икенсе урынға сыҡты. Әлбиттә, күптәр Ҡазанға төп составын килтермәй, күберәк йәштәргә баҫым яһаны. Шуға ҡарамаҫтан, Рәсәй спортының киләсәге ышаныслы тип уйларға була. Ҡазан эстафетаны Көньяҡ Корея Республикаһына тапшырҙы.\nБашҡортостандан Рәсәй йыйылма командаһы составында байтаҡ ҡына спортсы һынау тотто. Шуларҙың туғыҙы миҙалға лайыҡ булды. Фехтование буйынса команда беренселегендә Артур Әхмәтҡужин менән Реналь Ғәниев Рәсәй командаһы составында алтын миҙал яуланы. Кәмәлә ишкәк менән ишеүҙә 1000 метр араға Илья Первухин иптәше менән юғары баҫҡысҡа күтәрелһә, шул уҡ дисциплинанан 500 метр араға ярышыуҙа дүрт урынлы кәмә составында Александр Сергеев финишҡа беренсе килде.\nВолейболдан Анна Малова менән Анастасия Шляховая, Рәсәй йыйылма командаһы составында финалда Бразилия һылыуҙарын еңеп, Универсиада чемпионы булды. Вера Сабитова менән Анастасия Сергеева дүрт урынлы кәмәлә команда составында 200 метр араны икенсе килеп, көмөш миҙалға лайыҡ булдылар. Дмитрий Гудимов ике урынлы кәмәлә 500 метр араны өсөнсө ваҡыт менән үтте.\nҠалған спортсыларыбыҙ ҙа әллә ни һынатманы. Ауыр атлетиканан Диана Әхмәтова дөйөм күрһәткәс буйынса дүртенсе урынға сыҡһа, еңел атлетиканан Егор Николаевҡа призерҙар исемлегенә инер өсөн бер аҙым етмәне. 5000 метр араға йүгереүҙә Андрей Сафронов етенсе булды. Шулай уҡ йөҙөүҙән Антон Анчин да финишта етенсе ваҡыт күрһәтте. Көмөш миҙал призеры Вера Сабитоваға кәмәлә ишеүҙә шәхси беренселектә тағы бер миҙал алыр өсөн саҡ ҡына бәхет йылмайманы.\nСығыу ваҡыты 19-07-2013, 17:39 | Ҡаранылар: 739


АТАЙ-ӘСӘЙ – БАЛА АРАҺЫ » Журнал Башкортостан кызы | Башҡортостан ҡыҙы журналы\nАТАЙ-ӘСӘЙ – БАЛА АРАҺЫ\nБыуындар бәйләнеше, атайҙар һәм балалар мөнәсәбәте тураһында элек-электән күп һөйләнелә, бәхәстәр ҡорола. Бер-береңә ҡарата йылылыҡ ғүмер буйына бер килеш ҡала алмай, йылдар дауамында ул төрлө үҙгәрештәргә дусар була. Бәләкәй бала өсөн атай менән әсәй – тормошта иң мөһиме, бигерәк тә әсәй – ул ҡояш та, йыһан да, бөтөн донъя ла. Ҙурая бара кескәй кешенең донъяға үҙ ҡарашы, күңеленә яҡын шөғөлдәре барлыҡҡа килә, ул иреккә, үҙаллылыҡҡа ынтыла. Был ҡотолғоһоҙ күренеш, сөнки тәбиғәт ҡанундары шулай.\n...«Мин килен булып төшкәндә ҡайным менән ҡәйнәмә ҡырҡ биш йәш тә тулмаған ине. Икеһе лә һау-сәләмәт, емертеп донъя көтөр саҡтары. Кейәүгә сыҡмаған бикәс, өйләнмәгән ҡәйнеш булыуға ҡарамаҫтан, улар беҙҙең бергә йәшәүебеҙҙе теләне. Арыу уҡ ваҡыттан һуң башҡаланырға булғас, ҡәйнәм ҡырҡа ҡаршы төштө, әйтмәгән һүҙе ҡалманы. Шулай ҙа иптәшем менән район үҙәгенә күсеп, йорт һалып индек, тырышып эшләнек, балалар үҫтерҙек. Бикәсем кейәүгә сығып, тыуған йортонан китте. Төпсөк бала – ҡәйнешем өйләнгәс, башланды ла инде мәхшәр. Туйҙан алда уҡ ҡәйнәм үҙ сәйәсәтен ҡайырҙы: бер ҡайҙа ла китмәйһегеҙ, бергә йәшәйһегеҙ, һеҙ беҙҙе көтөргә тейеш... Әммә йәштәр ҡалала төпләнергә ҡарар итте. Йәш кенә килендәшем ниндәй генә ҡарғауҙарға дусар булманы. Шул ыңғайы туҡмаҡтың бер башы беҙгә лә төшә. Ул хәлдәрҙән һуң егерме биш йыл үтте, ҡайным гүр эйәһе булып ҡалды. Хәҙер үҙебеҙ – олатай-өләсәй. Тик ҡәйнәм һаманталауҙан туҡтамай. «Игелекһеҙҙәр, мине ҡарамайһығыҙ, ҡартайғас, кәрәгем юҡ», – тип һуҡрана. Шул холҡо менән тамам биҙҙерҙе. Аҙна һайын тигәндәй барып ярҙам итәбеҙ, ҡушҡан йомошон үтәйбеҙ, һорағанын алып бирәбеҙ. Тик ниңәлер балаларының үҙ аллы йәшәүен ҡабул итә алмай».\nЭйе, ҡайһы бер ата-әсә балаларының буй еткереп, башҡаланыуын ауыр кисерә. Һөҙөмтәлә быуындар араһында аңлашылмаусанлыҡтар килеп сыға. Психологтар бының бер нисә сәбәбен билдәләй...


Онотолмаҫ хәтер кисәһе » «Йәшлек» гәзите | Газета «Йәшлек»\nГазета "Йәшлек" » Яңылыҡтар архивы » Хәтер » Онотолмаҫ хәтер кисәһе\n05.03.2013 Онотолмаҫ хәтер кисәһе\n1937 − 1938 йылдарҙа илебеҙҙә миллионлаған кеше хаҡһыҙ эҙәрлекләүҙәргә дусар ителә, ғәйепһеҙгә ҡорбан була.\nБаҡалы районының Иҫке ҡорос урта дөйөм белем биреү мәктәбендә өс йыл рәттән сәйәси золом ҡорбандары булған яҙыусылар тураһында эҙләнеү эше башҡарабыҙ.\n2011 йылда Сабит Әбүсуфъян улы Суфиянов, 2012 йылда Ғабдулла Сәхипгәрәй улы Амантаев тураһында эҙләнеү эше башҡарҙыҡ һәм хәтер кисәһе ойошторҙоҡ. Был сараға беҙ оҙаҡ һәм ентекле әҙерләндек. Бик күп китап, журнал, гәзит менән таныштыҡ. Уның тураһында байтаҡ сығанаҡ яҙған яҙыусыларға ҙур рәхмәт.\nҒабдулла Амантайҙың тормош юлы һәм ижады буйынса уҡыусылар папкалар төҙөнө, поэмаларын, шиғырҙарын, фәнни хеҙмәттәрен уҡыны, ятлап алды.\nҒабдулла Амантайҙың нәҫелен дауам итеүсе, Өфөлә йәшәүсе ейәне, БР-ҙың халыҡ артисы, Ф. Ғәскәров исемендәге дәүләт академия халыҡ бейеүҙәре ансамбле солисы, беҙҙең ауыл кейәүе, Рафаэль Альберт улы Амантаев был кисәнең түрендә булды.\nУл үҙенең олатаһы тураһында ғорурланып һөйләне. Ғабдулла Амантаевтың ҡыҙы Ролена апайҙан, атаһы Альберттан ишеткән иҫтәлектәр менән бүлеште.\nӘлеге көндә “Амантай” исемле үҙәк асҡан Рафаэль Амантаев унда сүкеп, биҙәп, семәрләп алҡалар, беләҙектәр, ҡайыштар, ситектәр яһай. Ошо эштәрен беҙгә күрһәтергә килтергән. Мәктәп музейына Ғабдулла Амантайҙың рамкаға ҡуйылған һүрәтен бүләк итте. “Көн һәм быуат” исемле китабын иҫтәлеккә ҡалдырҙы.\nҡәҙерле ваҡытын ҡыҙғанмайынса, Иҫке ҡоросҡа килеп, уҡыусылар, уҡытыусылар алдында сығыш яһағаны өсөн Рафаэль ағайға ҙур рәхмәт әйткем килә. Уға һаулыҡ, ижади уңыштар, ғаилә именлеге теләйем.\nИҫке ҡорос мәктәбе


«Яҙғы йәйғор»ҙа Ригала башҡорт йырҙары яңғыраны // Сәйәсәт | новости башинформ.рф\n«Яҙғы йәйғор»ҙа Ригала башҡорт йырҙары яңғыраны\n11:08, 15 марта 2010 Сәйәсәт\nЛатвия башҡорттары ҡоролтайы «Бал» ансамбленең әүҙем ижади эшмәкәрлеге арҡаһында Латвияның бөтә фольклор фестивалдәрендә башҡорт йырҙары яңғырай. Сираттағы ошондай сара Ригала – «Яҙғы йәйғор» фольклор фестивале үтте, уны RSEBAA (Рига халыҡ-ара юғары иҡтисад һәм идара итеү мәктәбе) халыҡ-ара мәҙәниәт үҙәге ойошторҙо. Унда Латвияның милли йәмғиәттәре һәм милли ижади коллективтары ҡатнашты.\n«Яҙғы йәйғор» фестивале — был «Бөтә ғаилә өсөн байрам» проектының икенсе этабы. Беренсе этабында «Илдәр һәм ҡитғалар буйлап» Яңы йыл концерты ойошторолдо, ул быйыл ғинуарҙа үтте. «Яҙғы йәйғор» ижади программаһы тамашасыларҙы Латвия, Рәсәй, Германия, Белоруссия, Испания һәм башҡа илдәр халыҡтарының йыр һәм бейеү мәҙәниәте менән таныштырҙы.\n«Латвия башҡорттары ҡоролтайы» ватандаштар берекмәһенең «Бал» ансамблендә ҡатнашыусылар Артур Закиров менән Рина Хәмитова үҙ сығыштарын үҙ этник тыуған иле — Башҡортостан йырҙарына һәм бейеүҙәренә һәм алдағы III Бөтә донъя башҡорттары ҡоролтайына арнаны. Проект етәксеһе Светлана Самбуоская менән RSEBAA ректоры Ирина Сенникова ансамблгә диплом тапшырҙы һәм үҙ халҡының милли мәҙәниәтен һаҡлаған һәм фестивалдә әүҙем ҡатнашҡан өсөн рәхмәт белдерҙе.